text:
Neyvan munnu tað vera mong, ið vita at svara, tá ið spurt verður: “Hvussu mong vóru trøllini í Hornalondum?“, men drúgvast veit onkur - og tá helst úr elsta ættarliðnum, tí skulu vit fara eftir tí, ið Heðin Brú (1901-1987) nevnir í einari av stuttsøgum sínum, var hetta almannavitan fyrst í hesi øldini.
“Eina hersøgu“ rópar hann søguna um bygdarmannin Niklas Nikláa, sum knappliga ein dag fer at bera seg at so egið. Hann fær sær nýggjan hatt við páfuglafjøður, fer í hvíta skjúrtu og svart slips, hann, sum altíð hevði gingið sum eitt kloddafyl, men tá ið hann setir eld á gomlu kroysu sína, verður tað bygdarmonnum hansara ovboðið, teir taka hann tá á hondum og binda hann.
Tá er tað, at hann at prógva, at hann ikki er farin av vitinum, fer at reksa upp almannavitan sína: Hann greiðir teimum frá streymi, roknar alla ætt sína upp frá Runta hinum gamla, og so telur hann trøllini í Hornalondum.
Vit kunnu her stutt skoyta uppí, at Niklas Niklái var á ongan hátt farin av vitinum. Hann hevði, ella rættari, helt seg hava arvað stóra peningaupphædd - men alt var ein misskiljing og hann endaði sum sami bygdarserlingur, hann altíð hevði verið.
Men nóg mikið um Niklas Nikláa ella Mr. Nelson, sum hann rópti seg, tá ið frægast stóð til. Lat okkum heldur leita yvir í kvæðaheim at telja trøll.
„Trøllini í Hornalondum“ er kappakvæði, CCF nr. 28. Brigdini eru ikki færri enn seks í tali:
A: er eftir Jens Chr. Svabo (1746-1824), skrivað upp í 1781 ella 1782 og prentað í “Svabos Færøske Visehaandskrifter“, 1939,
B: er úr sonevnda Hentzesavninum. Jóannes í Króki (1794-1869) skrivaði upp í 1819,
C: hevur heimildirnar: Sandoyarbók, t.e. Jóannes í Króki (1794-1869) eftir Jón Joensen á Sandi, V.U. Hammershaimb (1819-1909), 1848 og Napoleon Nolsøe (1809-1877), 1842,
D: er Fugloyarbók. Hanus Hansen (1794-1854), bóndi í Útistovu, skrivaði fyri 1854,
E: er uppskrift í savninum hjá Svend Grundtvig (1824-1883) ; heimildarmaður er Jon Jonsen úr Sørvági.
At enda er F úr Hammershaimbs savni. Heimildarmaðurin skrivast Poul Abrahamsen og er úr Mykinesi. Hetta brigdið er prentað í Hammershaimbútgávuni “Færøske kvæder II“, 1855 - og man vera tann tekstur, ið oftast er á gólvi nú á døgum.
Í altjóða skrásetingini hava “Trøllini í Hornalondum“ skrásetingartalið E 116, tað er í deildini “Maður berjist móti risa.“ Umframt í Føroyum er kvæðið kent í donskum vísuøki. “Hellig Olav og troldene“, nevnist tað og hevur DgF-frámerkið 51. Svend Grundtvig (1824-1883) hevur einastu uppskrift sína frá Anders Sørensen Vedel (1542-1616), 1591, og prentar eisini inngang Vedels:
“At man haver tillagt S. Oluf, at han skal have så meget at bestille med disse trolde, som udi viserne omtales, holder jeg fåre, at skal forstås derved, at han formedelst Guds rene ord, som han stiftede og forfremmet i Norge, Island og andre omliggendis øer, haver forhindret satans spøgeri, hvormed de onde ånder have forført den simple almue i gamle dage i Norge, så vel som udi andre landskab, under hedenskabs vildfarelse og blindhed, så at satan ikke haver haft den makt siden den tid, som han havde tilforn hos vantroens børn. Så findes vel også udi S. Olufs historie, at han ofte haver værit i stor livsfare og er deraf dog underligen hjulpet udi mirakles vis af Guds skinbarlige nåde og synderlig undsetning. Hvilket med disse digt gives til kiende, at den, som sig forlader på Gud, bliver ikke forladt, men fanger magt og sejrvinding ved Herrens navn, som er det faste tårn, til hvilket den retferdige flyer og bliver hjulpen.“
Frásagnir um henda kongin, sum vit halda tjóðarhátíð at minnast, eru at finna í “Søgu Ólavs Halga“.
Aftan á inngangsørindi - í okkara kvæði ikki færri enn trý - sum greiða frá, at søguevnið er komið úr Íslandi, tekur sjálv søgan við:
Ólavur kongur (hetta er Ólavur Haraldsson (995-1030), eisini róptur Ólavur Digri ella Ólavur Halgi) siglir við “Orminum Skamma“ norður við landi. Tað var, sum liggur í orðinum, minni skip enn “Ormurin Langi“. Á ferðini droymir hann vándar dreymar um alt hetta heidna pakkið, ið norðan fyri býr. Kongurin stevnir monnum til tings og ber fram kristna læru. Nakrir taka við øllum hesum nýggja og geva seg undir, aðrir flýggja og fjala seg:
1. Frøðið er komið frá Íslandi
skrivað í bók so víða.
Havið tær nakað um hana hoyrt?
frá kann eg at týða.
Ólavur kongur herjar hann mót trøllum,
hans eru segl av silki reyð,
Ormurin rennur, árar leika í tolli.
2. Frøðið er komið frá Íslandi
skrivað í bók so breiða:
Havið tær nakað um hana hoyrt?
frá kann eg at greiða.
3. Frøðið er komið frá Íslandi,
hegar ið skald tað tók,
havið tær hoyrt um kongin tann,
ið skrivaður stendur í bók?
4. Tað er signaður Ólavur kongur
siglir norð við landi,
hann hevur skeið og skamri Orm
og mangan bitran brandin.
5. Tað er signaður Ólavur kongur,
hann siglir út við Ytra,
hann hevur skeið og skamri Orm
og mangan brandin bitran.
6. Ólavur siglir av Suðurlondum
fylgja honum streymar;
heidnir hava fyri mær borist
í mangar møðigar dreymar.
7. Ólavur siglir av Suðurlondum,
fylgja honum vindar,
fyrstu kirkju á Suðurlondum
hann letur við kraftir binda.
8. Kongurin sker ein tingakross
hvørjum manni hann sendi,
kom so mangur heidningi,
tað sást ikki yvir enda.
9. Kongurin stígur á tingið fram,
hann býður teim øllum skel:
tær skuluð taka við kristnari trúgv,
tað líkar mær so væl.
10. Svaraði fyrsti av heidnum monnum,
tungu bar hann so snjalla:
vær viljum taka við kristnari trúgv,
hann skjýtur hana yvir oss allar.
11. Svaraði annar av heidnum monnum,
tungu bar hann so neyva:
hirðið ei hvar ið beinini rekast,
tá ið búkarnir liggja deyðir.
12. Kongurin býður teim kristna trúgv
hesum heidnu monnum,
triðja kundi hann ikki fá,
tá fall litur av sonnum.
13. Tað er nú sum oftum var tá:
ræddur er hvør sín deyða,
summir flýddu í havsbotnar
og summir inn í heygir.
Nú vil Ólavur kongur síggja tað ljóta trøllið, "sum eitt vil øllum ráða". Torstein Oksamegin svarar, at risin eitur Arint Bunkabjørn - onkur uppskrift hevur Ari Bukkabjálvi - hann man fara at taka bæði skip og manning inn í fjallið, heldur Torstein og lýsir so mótstøðumannin, hvussu ræðuligur hann er á at líta. Ólavur kongur óttast kortini ikki og kvittar á risans fund:
14. Til tess svaraði Ólavur kongur,
stendur í miklum váða:
“Síggja vil eg tað ljóta trøll,
sum eitt vil øllum ráða.“
15. Svaraði Torstein Oksamegin
fellur niður til kníggja:
“Hoyr tú kongurin, harri mín,
hann er ei góður at síggja.
16. Arint eitur hann Bunkabjørn,
tú tarft ei eftir at fregna,
alt tekur hann í fjall til sín
bæði skeiðir og reystar tegnar.
17. Arint eitur hann Bunkabjørn,
tú tarft ei eftir at spyrja,
hann tekur alt í fjall til sín
bæði skeiðir og dreingir dýrar.
18. Brýrnar eru sum hamrar tveir,
ið svartir standa í fjøllum;
oyruni eru sum bukkahorn,
tey ringla við gullbjøllum.
19. Kjaftur hans er ógvuligur,
nasar hans eru langar,
so eru hansara kjálkabein
sum fjórðingsvegur at ganga.
20. Skeggið er sum sótið svart,
tað stendur niður á bringu,
neglirnar eru stórar og langar
alin fram av fingrum."
21. Svaraði signaður Ólavur kongur,
stendur í miklum váða:
“Síggja skal eg tað ljóta trøll,
sum eitt vil øllum ráða.“
Kongsliðið siglir nú fram við Hornalondum. Eitt æl kemur “av rustum niður“, og nú sólin er farin til viða, síggja teir ein risa koma oman móti skipinum við reipi í hond, og stórur krókur er festur í bandið. Risin spyr Ólav, hvussu tað ber til, at hann hevur hættað sær at sigla fyri Hornið Háa, tí haðani hevur eingin borið boð í bý.
Ólavur svarar við at biðja risan royna seg at taka skipið. Risin kastar krókin, tekur ódnartak og smokkar upp undir knæ. Ólavs menn er ræddir allir uttan Tórmaður ungi, ið lesur úr rúnarbók.
22. Sigldu fram við Hornalondum,
tá tók kongur at ráða,
opna tóku tá Hornalond
eystur í flagdaskála.
23. Ólavur siglir av Suðurlondum,
fylgja honum vindar,
trøllini í Hornalondum
vil hann við kraftum binda.
24. Blánaði æl í Botnum norður
streymur við bylgjugerð,
vísti vond og leiðingar,
at kongurin var á ferð.
25. Sterkt kom æl av rustum niður,
dreingir gjørdust mettir,
risin seg úr fjalli gekk,
tá ið dagurin setti.
26. Síggja teir allir, hesin tussi
vil at skipi venda,
hevur eitt tog og helmarreip
og stóran krók á enda.
27. Skeggið var sum sótið svart,
tað niður á nalva stóð,
jørð trað hann til kálva upp
og út í sævarflóð.
28. Hvør hevur teg so djarvan gjørt,
tú sigldi fyri Hornið Háa?
tað hevur eingin aftur komið,
her hevur skeiðir vágað.
29. Hvør hevur teg so djarvan gjørt,
tú sigldi fyri Hornið inn?
leiðin lá um Aldan suður,
onnur norð fyri Kinn.
30. Leiðin lá um Aldan suður,
onnur norð fyri Kinn,
hoyr tað tú, hin reyðskeggjuti,
hvør vinglaði teg her inn?
31. Hoyr tað Arint Bunkabjørn,
dvølst nú ikki longur:
tak nú á tað fyrsta tak
og vita, hvøssu gongur.
32. Svaraði hann Arint Bunkabjørn,
hirðir ei um minni:
“Ofta havi eg størri skútu
latið í fjall mítt inni.“
33. So tók Arint fyrsta tak,
skipið tók at hvøkka,
heilir allir Ólavs menn
aftur í stavn ræðu støkka.
34. So tók Arint á fyrsta tak,
tað turkaðust súðir tríggjar,
hann sakk niður í helluna
upp til sína kníggja.
35. Kastaði hann krók á havið út,
línan røkk at landi,
so tók hann á Ólavs skip,
tað tognaði borð frá bandi.
36. Allir bliknaðu Ólavs menn,
tá ið hann á skipið tók,
uttan hin ungi Tormaður
hann las í rúnarbók.
37. Allir bliknaðu Ólavs menn
sum mjeskur mjøður í skál,
uttan hin ungi Tormaður,
hann las tað rúnarmál.
38. Allir bliknaðu Ólavs menn
sum mjeskur mjøður í alvi,
uttan hin ungi Tormaður,
hann leikti við rúnarkalvi.
Kongurin gongur nú í lyftingina at standa og spyr fjallatussan, hvaðani hann er. Hann sigur seg hava rátt fyri Hornalondum í 1500 ár. Ólavur spyr so um, hvussu stórum liði hann ræður yvir, og Arint svarar tá við gitna roknistykkinum:
Gera vit út 12 skip, og tey koma aftur við 16 kópum í part, skera vit hvønn kópin í 9 partar og hesar partar aftur í 9, tá eru trý trøll um hvørt stykkið.
Kongur ynskir tá, at slíkur fongur ikki skal gagnast væl í trøllaheimi, hann biður Arint taka annað takið - tá søkkur hann niður um mjadnar - og triðja takið - tá søkkur hann upp um lendar - og Ólavur skapar hann tá um til stein.
39. Kongur gongur úr lyfting upp
fram eftir bunkabrún:
“Hvaðan er hesin fjallatussi,
hvar byggir tú tún?“
40. “Leingi havi eg fyri Hornalondum ráðið
kosin kongur á tingi,
hundrað heilt og hartil hálvt
fyri hvønn nagl á fingri.“
41. Svaraði signaður Ólavur kongur,
av miskunn var hann kendur:
“Vit skulu eiga orðum saman,
ikki ráðast á hendur.
42. Hoyr tað Arint Bunkabjørn,
enn beiði eg teg til mála:
mong tað eru tey veiðitrøll,
tú hevur í tínum skála?“
43. “Meir spyrt tú meg, enn eg spyrji teg,
ger ikki av tí hól:
ganga út av Hornalondum
róðrarskútur tólv.
44. Ganga út av Hornalondum
róðrarskútur tólv,
sekstan selir á hvørt føri
koma so heim av sjó.
45. Níggju verða fjósar ristar
av hvørjum aldansfiski,
tá fer hvør í níggju sundur,
og tá eru trý um stykkið.“
46. Til tess svaraði Ólavur kongur,
hyggur hann upp í bjørg:
“Illa gegnist góður fongur,
fast hjún eru mong og mørg.
47. Hoyr tað Arint Bunkabjørn
dvølst nú ikki longur:
tak nú á tað annað tak
og vita, hvøssu gongur!“
48. Kastaði hann krók á havið út
línan røkk at landi,
togna tók tað helmarreip,
tað brotnaði jarn í hondum.
49. Til svaraði hann Ólavur kongur,
hann gerst nú nýtur drongur:
“Tak enn á kalv og kynjalegg
og vita, hvatið gongur.“
50. Upp leyp Arint Bunkabjørn,
til tess var ei seinur,
so tók hann á Ólavs skip,
tað fjaldi hans mjadnarbein.
51. So tók Arint triðja tak,
skipinum vildi venda,
hann søkk niður í helluna
upp um sínar lendar.
52. “Her skalt tú til áburð standa
allar ævir til enda,
takið nú vík og havnarlag
hvør sum her vil lenda!“
Smátrøllini undrast á, at Arint ikki kemur heim, sum hann er vanur. Trøllkonan fer tíðliga um morgunin út, og Ólavur skapar hana um til stein. Nú finna trøllini innanfyri fram jarnstengur og gera seg til at søkja at monnunum, men Ólavur kongur læsir hellið.
Sterkasti trøllkallurin býður sær nú til at royna at fáa hellisdyrnar upp, men tá ið hann av allari megi stútar ímóti, brýtur hann hálsin, og so endar alt við ruðuleika og sorg í trøllalondum:
53. Inni sita smátrøllini,
nú er um tað at røða:
“Seinur er Arint heim til hallar
osum krásir at føra.“
54. Út kom gívurin árla morgun
rættir út hálsin langa,
gløir eygum, glettir á tonn,
sankt Ólav bað so standa.
55. Til svaraðu tey smáu trøll,
hildu sær at gaman:
“Hvat man breka móður vári,
hon fær ikki kjaftin saman?“
56. Leiðin lá for Aldans sund,
onnur inn fyri Kinn,
“Hoyr tú tað hin reyðskeggjuti,
hví vinglaði tú her inn?“
57. Út kemur gívurin árla morgun,
hon stígur á stinnar stólpar:
“Nú skal ganga av grimum út
honum at koma til hjálpar.“
58. Trøllini í Hornalondum
búðu seg út so víða
út við stórum jarnstongum,
tá tók hellið at síga.
59. Tí svaraði Ólavur kongur:
“Verði her enn sum fyrr,
aftur lokist hetta hellið,
verði her ongar dyr!“
60. Tað var signaður Ólavur kongur,
alt var, sum hann vildi,
einki slapp av hellinum út,
men alt hann inni byrgdi.
61. Til so svaraði hann sterki kall,
stinnur í alvi sínum:
“Ofta havi eg størri hamrar
brotið við kolli mínum.“
62. Trøllini í Hornalondum
ríða seg til tinga:
“Førum vær tað magnið,
sundur man bergið springa.“
63. Til tað svaraði hann sterki kall,
gerst nú nýtur drongur:
“Leiðið meg at hellisdurum
at vita, hvøssu gongur.“
64. Tólv fóru undir hans hvørji hond,
studningin hann fekk,
studdu hann so móti hellisdurum,
hálsur av liði gekk.
65. Havið tær hoyrt frá Hornalondum,
hvat trøllini gjørdu á sinni?
tað livdi longst, sum sterkast var,
tá ið hvørt át annað inni.
66. Trøllini í Hornalondum
skuldu leypa bukk,
tey fóru niður til Krítuness,
haðan kom einki upp.
67. Signaður verði Ólavur kongur!
alt var, sum hann mælti,
einki slapp av helli út,
tað hann inni læsti.
At enda nøkur orð um hetta landsnavnið Hornalond. Tað verður hildið at vera økið uttan um norska fjallið Hornelen, góðar 900 metrar høgt á vesturstrondini á Bremangeroynni í Norðfirði í Noregi. Fjallið verður, sum vit hava hoyrt, eisini rópt Hornið Háa - og soleiðis er tað eisini gitið í øðrum hugtakandi kvæði - tað um Geyta Áslaksson.
Og Krítunes, hagar Ólavur sendi trøllini, er annað navn fyri helviti. Har heldur Krítin til, hin versti sjálvur, ið eisini er nevndur í summum uppskriftum av einum tí kendasta skjaldrinum, vit eiga: „Rura, rura barni/ krítin stendur í jarni.“
Og so var tað roknistykkið:
12 skútur og sekstan kópar, tað eru 192, hvør kópur í 9 fjósir, so eru 1728, hvør fjós aftur sundur í 9, nú eru 15.552 - og uppi yvir hvørjum petti sótu trý trøll, tað verða tilsamans 46.656.
Men summi hava sagt frá einum trølli afturat, tí 46.657.
Jóhan Hendrik Winther Poulsen (f. 1934), professari, hevur við Jóannesi á Mølini (1895-1980) í Skálavík sum keldu, sagt, at tey har í bygdini plagdu at tala um eitt stakt trøll, bitatrøllið nevnt, sum ikki var við í roknistykkinum, tí tað var ikki við í býtinum, men fekk lítlan bita av hvørjum parti.


c: text/html

text:
Tú kanst bíleggja eina tíð við at útfylla upplýsingar á niðanfyristandandi slóð.
Hevur tú fyrispurningar kanst tú ringja ella skriva til okkum. Telefon avgreiðsla er frá kl. 10 – 12.
artharmonia@artharmonia.fo
+298 50 30 65
ARTHARMONIA er serlæknaklinikk í kirururgi og plastikkirurgi. Her verða framdar smærri og størri skurðviðgerðir, alt eftir tørvinum hjá tí einstaka sjúklinginum.
Sjúklingar verða ávístir til kanning og viðgerð av kommunulæknunum og virksemið er samskipað undir Heilsutrygd. Eisini kann sjúklingurin venda sær beinleiðis til okkara viðvíkjandi skurðviðgerð, men í slíkum førum má sjúklingurin sjálvur gjalda fyri viðgerðina.
Serliga verða framdar størri og smærri skurðviðgerðir á húð og feittvevnað á ymiskum pørtum á kroppinum. Ofta snýr tað seg um trupulleikar, ið plága ein. Sum dømi kunnu nevnast skemmandi húðarfaldur, arr eftir skaða, viðfødd brek, húðsvullir, húðkrabbi og líknandi.
Fyrst og fremst er týdningarmikið, at serlækni kannar og samtalar við sjúklingin um, hvørjir møguleikar eru fyri viðgerð, soleiðis at sjúklingurin verður hjálptur og nøgdur.

robotstxt: allowed

filter: keep


text:
Umsókn um byggiloyvi skal týðiliga lýsa tað arbeiðið, sum gerast skal, og hjálagt skulu vera allar tekningar og upplýsingar, sum hava týdning fyri byggingina.
Tekningar skulu vera mátfastar og tilskilaðar við støddarlutfalli, soleiðis at kommunali byggimyndugleikin lættliga kann meta um vídd og stødd á ætlaðu byggingini.
Umsóknin skal fevna um allar upplýsingar av týdningi fyri kommunala byggimyndugleikan til viðgerðina av ásetingunum í bygningsreglugerðini og øðrum ásetingum til byggingina.
Umsóknin um byggiloyvi skal fevna um:
Umsóknin skal fevna um allar upplýsingar av týdningi fyri kommunala byggimyndugleikan til viðgerðina av ásetingunum í bygningsreglugerðini og øðrum ásetingum til byggingina.
Upplýsingar til eyðmerking av ogn, bygningi ella eind eru t.d. upplýsingar um matrikulnummar, bústað, byggiharra, byggiharraráðgeva o.s.fr.
Treytað av slag av bygging kunnu t.d. hesar upplýsingar og tekningar hava týdning fyri at lúka krøvini í bygningsreglugerðini:
Tá søkt verður um frávik frá ásetingum í byggilógini, bygningsreglugerðini, byggisamtyktini, servituttum ella øðrum galdandi krøvum til byggingina, skal umsóknin hava upplýsingar, sum eru neyðugar, fyri at kommunali byggimyndugleikin kann viðgera umsóknina.
Kommunali byggimyndugleikin kann krevja fleiri upplýsingar og/ella tekningar, um hetta er neyðugt fyri at kunna viðgera umsóknina um byggiloyvi.
Kommunali byggimyndugleikin kann í samband við umsóknina seta krøv um at fáa fleiri upplýsingar. Tað kunnu t.d. vera upplýsingar um tilfarsval, litir o.a. fyri at kunna meta, um ásetingarnar sbrt. serstøku byggisamtyktunum eru loknar.Umsóknin skal fevna um allar upplýsingar av týdningi fyri kommunala byggimyndugleikan til viðgerðina av ásetingunum í bygningsreglugerðini og øðrum ásetingum til byggingina.
Um neyðugt kann kommunali byggimyndugleikin eisini krevja t.d.:
Tá serkøn váttan, frágreiðing ella skjalprógv av einum hvørjum slag verður kravd, skal skjalið gerast av ráðgeva, sum hevur førleika til at savna og samskipa skjalprógvanina / váttanina, soleiðis at hendan verður ein heild.
Byggiharrin/umsøkjarin velur ein ráðgeva, sum fær ábyrgdina av at gera og undirskriva skjalprógvið ella váttanina. Valið av ráðgeva skal góðkennast av kommunala byggimyndugleikanum.
Ráðgevin hevur ábyrgdina av, at skjalið/ váttanin er gjørd sbrt. almennu krøvunum, og at byggingin verður gjørd eftir serstøku krøvunum fyri byggingina
Treytað av slagi av bygging skal skjalprógvið fevna um:
Yvirskipaða ætlan fyri brunatrygdini, tekningar og frágreiðingar, sum vísa brunatøkniligu eginleikarnar á einstøku bygningslutunum, brunatøkniligu innleggingarnar, rýmingarleiðirnar og bjargingarviðurskiftini o.a., brunatøkniligu útrokningarnar, skjalprógv fyri brunatøkniligu eginleikunum á einstøku bygningslutunum og innleggingunum, umframt lýsing av, hvussu møguligar brunatøkniligar innleggingar og bygningslutir so hvørt verða eftirhugdir og hildnir við líka.
Skjalprógvið eigur at vera sbrt. „SBi-anvisning 223, Dokumentation af bærende konstruktioner“.
Umsøkjarin tilnevnir ein ráðgeva til berandi konstruktiónirnar.
Statisk skjalprógvan fyri bygningskonstruktiónir av minni týdningi (sekundære bygningskonstruktioner, sbrt. „SBi-anvisning 223, Dokumentation af bærende konstruktioner“) eru ikki fevndar av kravinum um váttan frá einum ráðgeva. Bygningskonstruktiónir av minni týdningi eru bygningskonstruktiónir, har brek bara fevnir um viðkomandi konstruktiónslut, og har avleiðingarnar av brekinum eru avmarkaðar.
Fyri bygningar í lágum skjalprógvingarflokki (lav dokumentationsklasse sbrt. „SBi-anvisning 223, Dokumentation af bærende konstruktioner“), er vanliga ikki grundarlag fyri at krevja skjalprógv fyri, at konstruktiónirnar lúka ásetingarnar í kap. 4, Konstruktiónir. Lágur skjalprógvingarflokkur fevnir um einfaldar konstruktiónir sum t.d. skúrar og bilhús.
Fyri bygningar, har berandi konstruktiónirnar ikki eru fullgóðar, og tískil kunnu hava við sær álvarsligar avleiðingar, so sum mannskaða o.a., ella har fíggjarligu, samfelagsligu ella umhvørvisligu avleiðingarnar eru serliga stórar, skal váttan liggja saman við statiska skjalpróvnum sbrt. stk. 4, nr. 6. Váttanin skal vera skrivað og undirskrivað persónliga av einum ráðgeva. Váttanin skal fevna um statisku skjalprógvanina í heilum líki.
Ráðgevin má ikki, hvørki beinleiðis ella óbeinleiðis, vera fíggjarliga bundin til tað ella tey feløg, sum hava verið við í prosjekteringini av bygninginum. Eigarin velur ráðgevan, og valið skal góðkennast av kommunala byggimyndugleikanum.
Bygningskonstruktiónirnar, talan er um, svara til Nationalt Anneks til Eurocode 0, tabel B1 (EN 1990 DK NA Nationalt Anneks til Eurocode 0: Projekteringsgrundlag for bærende konstruktioner) brot á B4 er fevnt av høgum avleiðingarflokki (konsekvensklasse) CC3.
Tilnevndi ráðgevin ger eitt triðjapartseftirlit (tredjepartskontrol, sbrt.„SBi-anvisning 233, Dokumentation af bærende konstruktioner“) av verkætlanini og skjalfestir eftirlitið. Skjalprógvið eigur at vera sbrt. „SBi-anvisning 223, Dokumentation af bærende konstruktioner”.
Fyri bygningar, sum ikki eru fevndir av stk. 5, kann kommunali byggimyndugleikin í serligum førum krevja, at váttan skal liggja saman við statiska skjalpróvnum sbrt. stk. 4, nr. 6 við tilhoyrandi skjølum.
Váttanin skal vera skrivað og undirskrivað persónliga av einum ráðgeva.
Eitt dømi um serlig føri, har kommunali byggimyndugleikin kann krevja, at tann statiska skjalprógvanin sbrt. stk. 4, nr. 6 verður hjáløgd eini statikaraváttan, kann vera bygningskonstruktiónir, sum vísa til ein høgan skjalprógvingarflokk (høj dokumentations-klasse, sbrt. „SBi-anvisning 223, Dokumentation af bærende konstruktioner“).


text:
Bygningar og innleggingar skulu gerast soleiðis, at nervandi ljóð frá rúmum uppat, frá innleggingum og frá vegum nærhendis, verður avmarkað. Hetta skal gerast í tann mun, sum ætlaða nýtslan av bygningunum krevur, og soleiðis at tey, sum eru í bygningunum, ikki verða nervað av ljóðinum.
Aðrir bygningar enn bústaðir fevnir í hesum sambandi m.a. um undirvísingarbygningar, dagstovnabygningar o.tíl.
Undirvísingarbygningar fevna um skúlar og útbúgvingarstovnar.
Dagstovnabygningar fevna í hesum kapitli um barnaansingarstovnar, frítíðarskúlar o.tíl.
Undirvísingarbygningar:
Virkiskravið fyri undirvísingarbygningar verður roknað at vera lokið, tá ið tað verður útint í samsvari við hesi virði:
Luftljóðbjálving, R’w
Millum undirvísingarrúm og millum undirvísingarrúm og felagsrúm, vatnrætt ≥ 48 dB.
Millum undirvísingarrúm og millum undirvísingarrúm og felagsrúm, loddrætt ≥ 51 dB.
Millum undirvísingarrúm við hurðarsambandi (samlað ljóðbjálving fyri vegg við hurð, faldi- og flytivegg ella glaspartíir o.tíl.) ≥ 44 dB.
Millum undirvísingarrúm og felagsrúm við hurðarsambandi (samlað ljóðbjálving fyri vegg við hurð, faldi- og flytivegg ella glaspartíir o.tíl.) ≥ 36 dB.
Fyri broytiligar rúmskiljingar í opnum undirvísingarøkjum ≥ 20 dB.
Millum undirvísingarrúm til smíð og onnur undirvísingarrúm ella felagsrúm ≥ 60 dB.
Millum undirvísingarrúm til smíð og felagsrúm við hurðarsambandi (samlað ljóðbjálving fyri vegg við hurð, faldi- og flytivegg ella glaspartíir o.tíl.) ≥ 44 dB.
Millum undirvísingarrúm til sang og tónleik og millum undirvísingarrúm til sang og tónleik og onnur undirvísingarrúm ella felagsrúm ≥ 65 dB.
Millum undirvísingarrúm til sang og tónleik við hurðarsambandi (samlað ljóðbjálving fyri vegg við hurð) ≥ 55 dB.
Millum undirvísingarrúm til sang og tónleik og felagsrúm við hurðarsambandi (samlað ljóðbjálving fyri vegg við hurð) ≥ 50 dB.
Trinljóðstig, L’n,w
Í undirvísingarrúmum ≤ 58 dB.
Í undirvísingarrúmum frá gólvi og skilagólvi mótvegis undirvísingarrúmum til smíð ella sang og tónleik ≤ 53 dB.
Óljóðsstig
Í undirvísingarrúmum frá tøkniligum innleggingum ≤ 30 dB.
Í undirvísingarrúmum frá ferðslu ≤ 33 dB.
Dagstovnar:
Virkiskravið fyri dagstovnar verður roknað at vera lokið, tá ið tað verður útint í samsvari við hesi virði:
Luftljóðsbjálving, R’w
Millum tilhaldsrúm fyri stilt og/ella larmandi virksemi og millum hesi rúm og onnur rúm ≥ 48 dB.
Millum tilhaldsrúm fyri stilt og/ella larmandi virksemi og onnur rúm við hurðarsambandi (samlað ljóðbjálving fyri vegg við hurð o.tíl.) ≥ 40 dB.
Millum tilhaldsrúm og millum tilhaldsrúm og onnur rúm ≥ 40 dB.
Millum tilhaldsrúm við hurðarsambandi og millum tilhaldsrúm og onnur rúm við hurðarsambandi (samlað ljóðbjálving fyri vegg við hurð o.tíl.) ≥ 30 dB.
Trinljóðstig, L’n,w
Í tilhaldsrúmum (frá gólvi í rúmum uppiyvir) og í tilhaldsrúmum fyri stilt virksemi (frá øllum gólvum) ≤ 58 dB.
Í tilhaldsrúmum (frá gólvi í rúmum á somu hædd) ≤ 63 dB.
Óljóðsstig L’n,w
Í tilhaldsrúmum frá tøkniligum innleggingum ≤ 30 dB.
Í tilhaldsrúmum frá ferðslu ≤ 33 dB.
Vísast kann til ”SBi anvisning 218, Lydforhold i undervisnings- og daginstitutionsbygninger – Lydbestemmelser og anbefalinger”.
Fyri bygningar til onnur endamál enn teir omanfyri nevndu:
Fyri bygningar til onnur endamál enn teir omanfyri nevndu eiga í hvørjum einstøkum føri at verða settar serstakar ljóðásetingar fyri verkætlanina, soleiðis at krøvini til akustiska inniumhvørvið verða lokin.
Óljóðsstigið innandura á skrivstovum frá virkjum í sama bygningi er fevnt av teimum vegleiðandi markvirðunum í ”Tabel III í Miljøstyrelsens Vejledning nr. 5/1984”.
Uppskot um markvirði fyri lágfrekvent óljóð og infraljóð í tilhaldsrúmum og skrivstovum eru at finna í ”Orientering fra Miljøstyrelsen nr. 9/1997”.
Liggja rúm við serliga nervandi óljóði uppat undirvísingarrúmum ella tilhaldsrúmum, skulu serlig ljóðbjálvandi tiltøk gerast.
Virkiskravið fyri undirvísingar- ella tilhaldsrúm í dagstovnum í bygningum, har tað í sama bygningi ella í bygninginum uppat, eru rúm við larmandi virksemi úr vinnueindum ella øðrum undirvísingar- ella dagstovnum, verður roknað at vera lokið, tá ið bygningurin verður gjørdur í samsvari við ”Energistyrelsens Vejledning om lydbestemmelser i Bygningsreglementet 2010 (Aukustisk Indeklima)”.
Eftirljómstíðin í rúmum í bygningum skal vera tillagað nýtsluni.
Vísast kann til ”SBi anvisning 218, Lydforhold i undervisnings- og daginstitutionsbygninger - lydbestemmelser og anbefalinger”.
Fyri bygningar til onnur endamál, so sum skrivstovubygningar, sjúkrahús, læknahús og viðgerðarstovur, eiga í hvørjum einstøkum føri at verða settar serstakar ljóðásetingar fyri verkætlanina, soleiðis at krøvini til akustiska inniumhvørvið verða lokin.
Undirvísingarbygningar:
Virkiskravið fyri undirvísingarbygningar verður roknað at vera lokið, tá ið tað verður útint í samsvari við hesi virði:
Eftirljómstíð, T
Flokshøli ≤ 0,6 s.
Undirvísingarrúm til smíð ≤ 0,6 s.
Undirvísingarrúm til sang og tónleik minni enn 250 m³ (kórsangur og akustiskur tónleikur) ≤ 1,1 s.
Undirvísingarrúm til sang og tónleik, minni enn 250 m³ (styrkt við ravmagni) ≤ 0,6 s.
Fimleikahallir minni enn 3500 m³ ≤ 1,6 s.
Fimleika- og ítróttarhallir størri enn 3500 m³ ≤ 1,8 s.
Svimjihallir minni enn 1500 m³ ≤ 2,0 s.
Svimjihallir størri enn 1500 m³ ≤ 2,3 s.
Felagsrúm og felagsgangir, sum verða nýtt til bólkaarbeiði og tílíkt ≤ 0,4 s.
Felagsgangir, sum ikki verða nýttar til bólkaarbeiði og tílíkt ≤ 0,9 s.
Trappurúm ≤ 1,3 s.
Ísoguvídd (Absorptionsareal), A
Opin undirvísingarøki ≥ 1,3 x gólvvíddina,
Felagsrúm við loftshædd meira enn 4 m og rúmd meira enn 300 m³ ≥ 1,2 x gólvvíddina.
Dagstovnar:
Virkiskravið fyri dagstovnar verður roknað at vera lokið, tá ið tað verður útint í samsvari við hesi virði:
Eftirljómstíð, T
Tilhaldsrúm ≤ 0,4 s.
Ísoguvídd (Absorptionsareal), A
Tilhaldsrúm við loftshædd meira enn 4 m og rúmd meira enn 300 m³
≥ 1,2 x gólvvíddina.


text:
Um ein alarmur fer í gongd heima hjá tí óhjálpna, verða boð beinavegin send teimum avvarðandi við kunning um, hvat er áfatt. Tað kann vera, at tann óhjálpni er dottin, er vilstur úti ella at roykur er inni.
Samskiftiseindin heima hjá tí óhjálpna brúkar verandi tráðleysa net. Í okkara skipan vera allir viðkvæmir upplýsingar bronglaðar. Skipanin og mannagongdirnar tryggja at persónupplýsingar ikki koma í óviðkomandi hendur. TechCare veitir ikki røkt og umsorgan, men vit veita trygd fyri at ávaringarskipanin virkar millum tann óhjálpna og tey sum vara av.


text:
Søga floksins
1991
Í 1991 settu nøkur trúgvandi fólk sær fyri at stovna nýggjan politiskan flokk.
Tordur Niclasen, løgtingsmaður fyri Kristiliga Fólkaflokkin, Føroya Framburðs- og Fiskivinnuflokk var ein av stovnarum floksins.
Á fundi 30.11.1991 á Hotel Hafnia í Tórshavn varð gjørt av, at nýggi flokkurin skuldi eita MIÐFLOKKURIN.
Eisini varð samtykt ein fyribils arbeiðsætlan, sum í dag er kend sum hini 16 punktini fremst í stevnuskránni.
1992
Stovnandi aðalfundur 30. mei 1992.
Fyri at nýggjur flokkur kann stilla upp til løgtingsval, er neyðugt at hava í minsta lagið 800 undirskriftir.
Á stovnandi aðalfundinum varð upplýst, at higartil eru savnaðar tilsamans 560 undirskriftir.
Fyribils stevnuskrá varð løgd fyri fundin og samtykt. Arbeitt verður framvegis við stevnuskránni.
Eftir uppskoti frá Tordi Niclasen vórðu hesir einmælt valdir í floksstjórnina:
- Jenis av Rana
- Álvur Kirke
- Jørgen Fr.Jørgensen
- Jón Miðberg
- Bill Justinussen
Floksstjórnin skipaði seg soleiðis:
- Álvur Kirke, formaður
- Jenis av Rana, næstformaður
- Jørgen Frants Jørgensen, kassameistari
- Bill Justinussen, skrivari
- Jón Miðberg
Veljarakanningar
Tvær veljarakanningar, sum gjørdar vórðu, stutt eftir at Miðflokkurin varð stovnaður vístu, at Miðflokkurin fekk 3,5 – 4 % av atkvøðunum. Hetta hildu vit vera gott.
Býráðsval í Havn 1992
Til býráðsvalið í Havn í desembur 1992 vóru Jenis av Rana og Álvur Kirke stillaðir upp á uttanflokkalistanum, lista H, og Svenning av Lofti var uppstillaður til skúlaráðið á sama lista.
Listin fekk ein mann valdan, Petur í Gong; men orsaka av vánaligari heilsu, segði Petur í Gong býráðssessin frá sær.
Jenis av Rana, sum var næstur á listanum, tók sæti í býráðnum.
Svenning av Lofti varð valdur í skúlaráðið.
1993
Landsfundurin í 1993.
Miðflokkurin hevði landsfund leygardagin 17. apríl 1993 á Hotel Hafnia.
Tordur Niclasen segði, at hann tók eitt mannakorn í morgum, og tað var Mika 2,13, sum sigur:
“Slóbrótarin gongur undan teimum; teir bróta seg ígjøgnum, ganga inn um portrið og fara út um tað; kongur teirra fer fyri teimum, og HARRIN er á odda hjá teimum.”, og hann segði, at tað gjørdi ómetaliga gott. Fleiri onnur høvdu orðið, og orðaskiftið var sera áhugavert. Eftir orðaskiftið var val av floksstjórnarlimum.
Hesir vóru valdir í floksstjórnina:
- Jenis av Rana, Tórshavn
- Álvur Kirke, Kaldbak
- Jón Miðberg, Vestmanna
Til takslimir vórðu valdir:
- Fríðtór Debes, Argir
- Jørgen Frants Jørgensen, Sørvági
- Niels Hammer, Hovi
Í landsnevndini eru hesir somu, saman við einum umboði fyri hvørt valdømisfelagið. Teir eru formenninir í lokalu feløgunum.
Búmerkjakapping
Miðflokkurin bjóðaði á heysti 1993 til búmerkjakapping, og seinasta freist at senda inn uppskot var 1. desember. Sett varð ein innstillingarnevnd. Á fundi 28.desembur valdi floksleiðslan at geva fyrstu virðisløn til Rúna Abrahamsen. 1.virðisløn var 3.000 kr., 2.virðisløn 1.500 kr og 3.virðisløn 1.000 kr.
Innstillingarnevndin innstillaði hetta uppskot sum nr.1 við hesari grundgeving: “Merkið formar eitt M, sum symboliserar og stendur fyri Miðflokkin. Merkið er einfalt, men sera dekorativt og skilir seg burturúr øllum hinum á sín stílreina hátt. Er prentlistarliga lætt at arbeiða við. Blái liturin og gráu skuggarnir standa væl saman. Navnið MIÐFLOKKURIN kann setast saman við búmerkinum, sum ein vil.”
Fleiri onnur góð uppskot komu inn.
1994
Undirskriftirnar verða latnar inn.
Hósdagin 26.05.1994 Kl.14.00 fóru umboð fyri Miðflokkin í landstýrið við undirskriftunum.
Hesir vóru við:
- Tordur Niclasen
- Álvur Kirke
- Jenis av Rana
- Jón Miðberg
- Bill Justinussen
- Jógvan Mortensen
- Karlon Winther
- Jan Hjaltalin
Fyrstu nevndirnar í lokalu feløgunum vóru hesar:
Suðurstreymoy
- Jenis av Rana, formaður
- Harald Haraldsen, næstformaður
- Álvur Kirke, skrivari og kassameistari
- Hans Dávid Petersen
- Steindór Hjaltalin
Norðurstreymoy
- Jón Miðberg
- Fríðbjørn Poulsen
- Jóhan Hendrik Hansen
Vágar
- Jørgen Frants Jørgensen
- Dánjal Johansen
- Ludvig Jacobsen
Eysturoy
- Símin Fornagarð
- Bill Justinussen
- Kjartan Gregersen
- Jóhan Larsen
- Jens Bech
Sandoy
- Karlon Winther
- Óløf Tungá
- Fríðhild Winther
Suðuroy
- Niels Hammer
- Bjørg av Rana
- Jan Mikkelsen Hjaltalin
1994
7. Juli 1994 var løgtingsval, og Miðflokkurin stillaði upp fyri fyrstu ferð.
Ein veljarakanning, sum gjørd varð 5.juli 1994 gav Miðflokkinum 7,5 % og 3 menn.
Miðflokkurin hevði eitt gott val, um ikki so gott sum veljarakanningin.
Tordur Niclasen av Eiði og Jenis av Rana úr Havn vórðu valdir, og Miðflokkurin fekk tilsamans 1485 atkvøður, sum er 5,8 %.
Samgongusamráðingar
Eftir valið var Miðflokkurin við í samráðingum um at skipa nýggja samgongu. Samráðingarnar gingu væl, og eitt samgonguskjal varð undirskrivað av Sambandsflokkinum, Fólkaflokkinum, Kristiliga Fólkaflokkinum og Miðflokkinum. Við í samgonguskjalinum vóru nógv av hjartamálum Miðfloksins. Men teir stóru flokkarnir, Sambandsflokkurin og Fólkaflokkurin kundu ikki semjast sínámillum um býtið av málsøkjum o.a., so tann samgongan varð av ongum.
1996
Andstøðu
Miðflokkurin var so í andstøðu, og markeraði seg og vann álit millum fólk.
Framtíðin
Ein veljarakanning, sum kunngjørd varð 12.oktobur 1996, gav Miðflokkinum 7,9 % og 3 manns.
Býráðsvali í Havn 3.12.1996
Miðflokkurin stillaði upp til býráðsvali, bæði til býráðið og skúlaráðið.
Tíverri eydnaðist ikki flokkinum at fáa umboð í býráðið hesa ferð!
Svenning av Lofti varð tó valdur í skúlaráði.
1997
Floksstjórnin
Á landsfund 1997 vóru valdir:
- Bill Justinussen, Glyvrar, formaður
- Petur Oluf Skorá, Kaldbak, skrivari
- Álvur Kirke, Kaldbak, kassameistari
Á floksstjórnarfundi møtir eisini tingmanning floksins.
1998
Á løgtingsvalinum 1998 fekk flokkurin 1123 atkvøður, tað er 4,1 %.
Flokkurin fekk ein mann valdan, Jenis av Rana, Tórshavn, valdur í Suðurstreymoy.
1999
Í 1999 varð henda floksstjórn vald:
- Álvur Kirke, formaður
- Bill Justinussen, næstformaður
- Anna S. Dam, kassameistari


text:
Tú kanst gott sløkkja undir grýtuni, tí hetta snýr seg ikki um nudlur, sum tú vanliga kennir tær.
Nudlavirkið er ein samskiftisfyritøka, ið veitir ráðgeving og loysnir innan marknaðarføring, lýsingar og sniðgávu. Drúgvar royndir – mest góðar – og gott innlit í dagsins miðlapallar, gera okkum før fyri at síggja klárt í einum heimi av talgildum ruðuleika, og tað allarbesta er, at tað kanst tú eisini. Vita bara ... tú fert at elska nudlur.
Nudlavirkið er ein samskiftisfyritøka, ið veitir ráðgeving og loysnir innan marknaðarføring, lýsingar og sniðgávu. Drúgvar royndir – mest góðar – og gott innlit í dagsins miðlapallar, gera okkum før fyri at síggja klárt í einum heimi av talgildum ruðuleika, og tað allarbesta er, at tað kanst tú eisini. Vita bara ... tú fert at elska nudlur.
10starvsfólk
Tað, sum byrjaði sum eitt einstaklingaorkestur, við ryggtrummu, knæbekkara og hornblástri, hevur ment seg til eitt veruligt orkestur.
Tíðindi
Samband
Eitt klikk er nóg mikið
Set hol á dialogin her, so venda vit aftur fyri at avtala nær vit hittast. Vit lurta og spyrja og lurta enn meira, áðrenn vit geva okkara íkast til eina loysn. Endamálið er jú, at tú kemur nærri tínum málum – og sannlíkt er, at tú fert at elska nudlur.


text:
Í Páls Høll eru tveir svimjihylar. Ein 50 m. hylur, Føroya fyrsti langhylur, og ein barnahylur.
Gongutúrur úr Vági til Fámjins
Bygdargøtan millum Vág og Fámjin var fyrr høvuðsvegurin millum Vág og Fámjin. Gøtan, ið er uppmerkt við varðum, gongur ígjøgnum vakurt náttúrulendi í haga og framvið bjørgunum norðan fyri Vág.
Fiskitúrur við Johannu TG 326
Far fiskitúr við sluppini Johannu TG 326 beint útum fjarðamunnan á Vágsfjørði.
Søguligur gongutúrur í Vági
Far við á søguligan gongutúr í Vági. Byrjað verður við Gamla skúla og gingið verður vestur á Vágaeiðið. Við á gongutúrinum verður Óli Holm sum frásøgufólk.
Les meira


text:
- Byggiloyvi til randarhús við Høganesvegin
-
- Skráin
- Familjulega hjá Reyða Krossi 22-24 oktober/ Intercultural Family Retreat from 22 to 24 October
- Altjóða læraradagur í Tofta skúla
- Ikki neyðugt at kóka vatnið
- Ein takkarkvøða til Josefinu Jacobsen
- Endurlýsing – Sosialráðgevi til Barnaverndartænastuna við Skálafjørðin
- Øll mugu framvegis kóka vatnið í Nes kommunu
- Konfirmatión í Fríðrikskirkjuni 3. oktober kl. 11.00
- Tofta kvøldskúli 2021/22
- Nú ber til at lesa samtyktirnar frá bygdaráðsfundinum 27.09.2021
- Broytingar í upplatingartíðini á Endurnýtsluvirkinum í viku 40 og 41
- Burturbeining av leivdum frá fletting
- Ingrid Hansen fer úr starvi
- Almenn móttøka mikudagin 29. sept. kl. 16
- Øll mugu kóka vatnið í Nes kommunu
- Vatnveitingin í Nes kommunu
- Hugnaløta á Vesturskin týskvøldi 28.09.2021 kl. 19.30
- Skráin fyri bygdaráðsfundin 27.09.2021
- Tað er framvegis neyðugt at kóka drekkivatnið í Saltnesi
- Hugnaløta á Vesturskin mikudagin 22.09.21 kl.16.00
- Neyðugt at kóka drekkivatnið í Saltnesi
- Ótolandi parkering á almennum vegum
- Konfirmatión í Fríðrikskirkjuni 3. oktober 2021 kl. 11.00


text:
CCF 101 A
TSB A 75
1 Hava tit hoyrt frá Áradal,
har rennur ein føgur á,
har kom frúgvin Margreta,
hon kembur sítt hár og tvár.
Burt skal eg ørind ríða,
hvør er mær betri?
Blanki ella Brúni, Brúni ella Reyði?
Burt skal eg ørind ríða.
2 Har kom frúgvin Margreta,
kembur sær og tvár,
hon var føst við jørðina,
har hon settist á.
3 Hon var føst við jørðina,
har hon settist á,
gullkambur í hárinum,
og hondin omaná.
4 Svaraði tað hitt ljóta trøll
í vatni, har tað var,
"Mangari havi eg neyðir veitt
og heystað har einki av.
5 Hvussu mikið reyðargull
vilt tú mær til veita,
eg loysi teg frá jørðini
gullkamb úr hári at greiða?"
6 "Hvørki gull ella aðrar gávur
vil eg tær til veita:
eg gevið tær tað fyrstu kind,
ið mær er lagað at eiga."
7 "Nú gavt tú mær gávuna,
sum mær tókti mun:
tað býr undir lindini
bæði dóttir og son."
8 Frúgvin læt sær við barni ganga
níggju mánaðir taldar,
til at teirri stundini leið,
hon føðir ein son so baldan.
9 Kongur situr í hásæti,
mikið um tað tókti:
frúgvin fell á tiljubekk,
hon føðir son og dóttur.
10 Hon læt tey til kirkju bera,
teimum geva navn:
hana kallar hon Gullborg,
hin unga Eirik hann.
11 Tey vóru borin frá kirkju heim
aftur fyri móður sín,
meira læt hon røkta tey,
enn alt sítt gull í skrín.
12 Tey vóru borin frá kirkju heim,
sett á móður knæ,
meira læt hon røkta tey
enn alt sítt gull og fæ.
13 Margreta kemur út árla morgun,
tykist komin í vanda,
hon sá tað hitt ljóta trøll
fyri kirkjuhyrni standa.
14 Svaraði tað hitt ljóta trøll,
komið fyri hallardyr:
"Margreta, halt nú gávuna,
ið tú hevur lovað fyrr!"
15 Svaraði frúgvin Margreta,
fellir møðig tár:
"Tú fært ikki, títt ljóta trøll,
míni børnini smá."
16 "Lovi eg tær at fostra tey
væl í fimtan ár,
bæði skalt tú missa tá
og fella fyri tey tár.
17 Lovi eg tær at fostra tey
væl í fimtan vetur,
bæði skalt tú missa tá,
tað líkar tær ikki betur."
18 Eitt kom æl av útnorðri,
rapar í fjalli sum stein,
burt hvurvu systkin tvey
faðir og móður til mein.
19 Eitt kom æl av útnorðri,
rapar í fjalli sum grót,
burtur hvurvu systkin tvey
faðir og móður ímót.
20 Hann læt teimum seingir smíða
á so mangan hátt,
hann legði tá yngstu Gullborg
við tað ytstu gátt.
Burt skal eg ørind ríða,
hvør er mær betri?
Blanki ella Brúni, Brúni ella Reyði?
Burt skal eg ørind ríða.
CCF 101 A
TSB A 75
Handrit: Savn Hammershaimbs. AM, Access. 4c II [4].
Útgávur:
1. Føroya kvæði (N. Djurhuus og Chr.Matras greiddu til útgávu,1967) Band IV, Teil 2, s. 309.
2. V.U. Hammershaimb: Færøsk Anthologi I, 1891, s. 16
Heimild: Úr Suðuroy: Peder Poulsen, Pætur við Á (1803-1867), Ørðavík, 1848.
Ein drotning fer oman í ánna at vaska sær, tá varnast hon alt í einum, at hon fær ikki rørt seg. Eitt trøll kemur upp úr ánni og biður hana um gull, skal hon verða loyst úr gandinum. Í staðin fyri lovar hon tí tað fyrsta barnið, hon fer at eiga. Tá ið hon eigur son og dóttur, kemur trøllið at krevja samsýningina. Hon sýtir. Børnini hvørva í bráðkomnum ódnarstormi.
á føroyskum: CCF 101 (bert á føroyskum)


text:
Havnar Framburðsfelag, sum er lokalfelag hjá Fólkaflokkinum, skipar í kvøld fyri almennum fundi um alivinnu undir yvirskriftini “Kann alivinnan skapa burðardyggan vøkstur næstu 10 árini“.
Á fundinum verða framløgur og kjak. Fólkaflokkurin heldur, at neyðugt er, at vinnan fær tryggar karmar at virka undir, og at vinnan fær loyvi at hava yvirskot. Tá verða íløgur og nýhugsan framd. Tað er einasti vegur til vøkstur og vælferð, sigur flokkurin.
Regin Jacobsen, stjóri í Bakkafrosti fer at hava framløgu umframt at Jørgen Niclasen, formaður í Fólkaflokkinum, leggur fram um “at vælferðin bara kann minka, um vinnan ikki fær loyvi at tjena pengar”.
Fundurin verður klokkan 20 í Østrøm.


text:
Garmin Pay
Garmin Pay er ein talgildur pengapungur til tín, sum hevur eitt Garmin ur. Tú knýtir Garmin Pay at tínum uri, og síðani kanst tú ómakaleyst og trygt gjalda við tínum Garmin uri.
Tú mást hava eitt Visa/Dankort ella Mastercard frá BankNordik og eitt Garmin ur fyri at brúka Garmin Pay. Garmin Pay kann brúkast saman við urum, ið styðja uppundir Garmin Pay-appina.
Tak Garmin Connect appina niður á títt ur, har tú vanliga tekur appir niður. Knýt títt Visa/Dankort ella Mastercard at Garmin Connect, og síðani er klárt at gjalda í handlum. Tú kanst gjalda við Garmin Pay í øllum handlum, har tað ber til at gjalda við gjaldskortum, ið hava nándfunku; t.e. tá ið tú rindar uttan at seta kortið í terminalin, men bert við at halda tað at terminalinum.
Stutt og greitt um Garmin
- Lætt og trygt at gjalda
- Brúka Visa/Dankort ella Mastercard
- Rinda í handlum har tað vanliga ber til at gjalda við gjaldskortum við nándfunku
Soleiðis rindar tú við Garmin Pay
Tað er skjótt og lætt at gjalda við Garmin Pay. Tú velur ”Garmin Wallet” í valmyndini á urinum og heldur urið yvir gjaldsterminalin í handlinum.
Her kanst tú gjalda við Garmin Pay
Tú kanst nýta Garmin Pay á øllum kortterminalum, har hetta súmbolið verður víst:
Garmin Pay og trygd
Tá ið tú rindar við Garmin Pay, brúkar skipanin eitt serligt nummar, ið er knýtt at tínum tóli umframt eina serstaka keypskotu. Títt fulla kortnummar verður hvørki goymt á tínum tóli ella á servarum hjá Garmin, og handlarnir fáa heldur ikki tínar upplýsingar. Garmin Pay goymir ikki upplýsingar um tíni keyp, ið kunnu verða førd aftur til tín. Tað er sostatt bert tú, ið hevur vitan um, hvar og hvat tú hevur goldið við Garmin Pay.
Spurningar og svar
Garmin Pay
Hvar kann eg gjalda við Garmin Pay?
Á hvørjum urum kann Garmin Pay brúkast?
Fyri at brúka Farmin Pay skalt tú hava eitt Garmin ur. Sí her, hvørji ur kunnu brúkast av Garmin Pay: https://buy.garmin.com/da-DK/DK/c10002-p1.html?FILTER_USERPROFILE_GARMINPAY=true&sorter=featuredProducts-desc
Kann eg brúka Garmin Pay, um Garmin Connect appin liggur á telefonini hjá mínum arbeiðsgevara?
Síggi eg á kontuyvirlitinum, at eg havi goldið við Garmin Pay?
Tá ið tú hevur goldið við Garmin Pay, líkist tað einari vanligari kortgjalding. Tú sært sostatt ikki, at tú hevur goldið við Garmin Pay.
Tað riggar ikki at skráseta kortið, hvat skal eg gera?
Fyri at kunna skráseta kortið í Garmin Pay mást tú kanna hetta:
- Títt Mastercard ella VISA/Dankort skulu vera frá BankNordik
- Um tað framvegis ikki riggar at skráseta kortið, ert tú vælkomin at seta teg í samband við okkum á telefon 330 330.
Eg havi einki loynital fingið, og eg fái ikki skrásett meg
Eg havi fingið nýggja telefon, hvussu flyti eg míni kort til nýggju telefonina?
Tá ið tú tekur niður appina garmin Connect á nýggju telefonina, verða tíni gjaldskort í Garmin Pay sjálvvirkandi synkroniserað.
Er tað munur á, um eg rindi eina upphædd, sum er niðanfyri ella omanfyri 350 kr.?
Nei, Garmin Pay riggar á sama hátt, sama hvør upphæddin er.
Er nakað hámark fyri, hvussu nógv eg kann gjalda fyri við Garmin Pay?
Um tú rindar við Visa/Dankorti, kanst tú brúka í mesta lagi 25.000 kr. fyri hvørjar 30 dagar. Viðvíkjandi øðrum kortsløgum eru somu hámørk galdandi, sum á vanliga gjaldskortinum. Les meira um nýtsluhámørk.
Hvat geri eg, um urið hvørvur ella verður stolin?
Hvat kostar tað?
Tað kostar einki at hava Garmin Pay, og eingi tænastugjøld eru á gjaldingum við Garmin Pay.
Hvat skal eg hava fyri at brúka Garmin Pay?
Tú skalt brúka:
- eitt Garmin Ur, ið kann brúkast saman við Google Pay
- eina telefon har Garmin Connect-appina er tikið niður á
- eitt Mastercard ella Visa/Dankort
Hvat hendir, um eg striki míni kort í Garmin Pay?
So strikar tú talgilda kortið og mást skráseta kortið umaftur í Garmin Pay, um tú vilt kunna brúka tað. Tú kanst skráseta kortið í Garmin Connect appini.
Hví er mítt vanliga/talgilda kort sperrað?
Hví fái eg einki loynital við SMS?
Hvørji kort kann eg brúka saman við Garmin Pay?
Tú kanst bæði brúka Visa/Dankort og Mastercard.
Hvussu nógv kort kann eg skráseta í Garmin Pay?
Tú kanst skráseta 5 kort í Garmin Pay.
Hvussu striki eg eitt kort í Garmin Pay?
Tað kanst tú gera í Garmin Pay Connect appini.
Hvussu trygg er loysnin?
Google Pay er ein sera trygg loysn, av tí at ongar upplýsingar um kortið verða goymdar á telefonini, og at kortupplýsingar tí ikki verða sendar millum telefon og gjaldsterminal. Sostatt er einki kortnummar, sum kann avlesast.
Umframt hetta verður framkomin tøkni til at brongla dáta brúkt.
Um kortið kortini verður misnýtt, ert tú líka væl tryggjað/ur sum við vanliga gjaldskortinum.
Urið skrásetur tá tú koyrir tað av og á. Tú tøppar loynitalið inn, tá tú koyrir urið á. Garmin pay kann ikki gjøgnumføra eitt gjald, áðrenn loynitali er tøppa inn. Tá tú tekur urið av aftur, kann Garmin pay ikki brúkast.
Missir tú tína fartelefon, mást tú alt fyri eitt seta teg í samband við okkum, soleiðis at gjaldskortini í Garmin Pay kunnu verða sperrað.
Hvussu velji eg, hvørjum korti eg vil gjalda við í Garmin Pay?
Tað kortið, sum tú helst brúkar, er sjónligt. Hevur tú meira enn eitt kort í Garmin Pay, kanst tú skifta til eitt annað kort við at flyta fingurin eftir skerminum, áðrenn tú skalt gjalda.
Kann eg gjalda við Garmin Pay, hóast eg ikki havi netsamband?
Ja, gjaldingar við Garmin Pay krevja ikki netsamband.
Kann eg gjalda við Garmin Pay uttanlands?
Ja, tú kanst gjalda við Garmin Pay í øllum gjaldsterminalum, sum taka ímóti nándgjaldi, t.e. kontaktleyst gjald - sama hvørjum landi tú ert í.
Kann eg gjalda við Garmin pay uttan at læsa Garmin Pay upp?
Ja, tú skalt bara tendra skermin.
Kann eg skráseta míni kort til Garmin Pay á urið hjá børnunum?
Nei, tíni kort eru persónlig, og tú skalt ikki lata øðrum upplýsingar um tíni kort. Tað stendur í treytunum.
Kunnu tveir persónar, t.d. makar, skráseta gjaldskort í sama Garmin Pay?
Nei, Garmin Pay er persónligt og eigur tí ikki at verða brúkt av ymiskum persónum.
Mítt vanliga gjaldskort gongur skjótt út. Hvat skal eg gera?
Síggi eg eina Garmin Pay-gjalding alt fyri eitt á kontuyvirlitinum?
Tá ið tú rindar við Garmin Pay, er tað at rokna sum ein altjóða gjalding. Tí sært tú ikki gjaldingina fyrr enn nakrar dagar seinni - á sama hátt sum tá ið tú brúkar gjaldskort uttanlands.


text:
Kreativu vinnurnar eru millum skjótast vaksandi vinnur í heiminum, og nýggjar kanningar vísa, at tær eisini í norðurlondum eru nógv størri, enn tey flestu hava givið sær far um. Í Danmark kunnu kreativu vinnurnar longu kappast við biotøkni og útflutningin av royktum fleski, og í Íslandi telja kreativu vinnurnar meira í tjóðarroknskapinum enn stóra íslendska aluminiumsframleiðslan.
Kreativu vinnurnar eru ógvuliga altjóðagjørdar, og fólkini í hesum vinnum hava lætt við at flyta hagar, sum umstøðurnar at virka eru bestar, og har ið kreativa umhvørvið er mest mennandi. Tað er tí sera avbjóðandi at fáa kreativu vinnurnar at støðast og mennast í norðurlondum, í kapping við heimsins metropolar.
Millum størstu avbjóðingarnar er at fáa íleggjarar til kreativu vinnurnar, og at koma sær út á altjóða pallin. Endamálið við hesum evnisdegnum er tí at varpa ljós á kreativar vinnur, serliga við atliti at íløgum og útflutningsframa.
Eisini skal dagurin kveikja eitt kjak um búskaparliga týdningin av kreativum vinnum í Føroyum, nú og í framtíðini.
Gestarøðarar
(IS) Margrét Sigrún Sigurðardóttir, ið hevur staðið fyri nýggjari kortlegging av kreativa búskapinum í Íslandi, leggur fram niðurstøður úr frágreiðingini, tosar um týdningin av kortleggingini, og hvussu kanningin varð til.
(IS) Helga Valfells, frá Nýsköpunarsjóður atvinnulifsins (New Business Venture Fund) kemur at siga frá teirra royndum við váðafúsum íløgum í kreativar vinnur, og um “the perfect business plan”.
(DK) Kristian Riis, frá Volcano Management í Danmark fer at røða um implementering av útflutningsstrategium innan tónleikavinnu. Umframt sítt dagliga yrki, er Kristian ráðgevi í danska útflutningsráðnum við sergrein innan tónleik. Hann er somuleiðis guitarleikari í kenda bólkinum Nephew.
(FO) Guðrun & Guðrun / Heini Zachariasen: Vivino: Tvey umboð fyri kreativar fyritøkur, ið hava royndir við vakstrarfígging og altjóða marknaðarføring, siga frá sínum royndum og tankum um m.a. íløgufígging til kreativa vinnu.
(FO) Filmsvinnan – ein framtíðar vinnumøguleiki? Lýsing av vakstrarmøguleikum innan eina framtíðar filmsvinnu í Føroyum. Umboð fyri Klippfisk.
Skrá - ”Kreativar vinnur , íløgur og útflutningur”
Tíð: hósdagin 1. desember 2011 kl. 9 – 12.30
Stað: Skálin, Norðurlandahúsið
9:00 Vælkomin
9:10-9:45 Dr. Margrét Sigrun Sigurðardóttir, Háskóli Íslands ”Building local, going global”
9:45-10:15 Helga Valfells, New Business Venture Fund.“The perfect business plan”
Steðgur
10:35-11:00 Kristian Riis, Volcano Management, Danmark.
“Verden som arbejdsplads – implementering af musik eksport strategier”
11:00-11:20 Mótavinna - Guðrun&Guðrun, ein alheimsvøra, Guðrun Rógvadóttir.
11:20-11:40 Filmsvinnan – ein framtíðar vinnumøguleiki? Umboð fyri Klippfisk.
11:40-12:00 Heini Zachariassen, VIVINO.
Pallborðskjak – spurningar úr salinum.


text:
Á Borgarabreytini (medborgerskab) verður undirvíst í, hvussu næmingurin kann verða ein viðspælari í samfelaginum.
Tit verða lærd at kenna tykkara skyldur í samfelagnum, nærumhvørvi og tøttum relatiónum.
Les meira um medborgerskab HER
Á køksbreytini verður undirvíst í sunnum/fjølbroyttum kosti, reinføri í mun til matgerð, innkeyp, endurnýtslu og at vaska toy.
Á hesari breytini er møguleiki at fáa OCN prógv.
Hvør næmingur hevur køksbreyt eina viku í senn
Køksbreytin ger døgurða og millummáltíðir til allar næmingar og starvsfólk hvønn gerandisdag.
Á tónleikabreytini verður undirvíst í ymiskum ljóðføri og sangi. Næmingarnir fáa ymiskar tónleikaligar upplivingar, bæði á og uttan fyri Rásina.
Á hondarbeiðsbreytini verður undirvíst í binding, hekling, brodering, at seyma við hond og við seymimaskinu og overlockara.
Í starvslærubreytini verður undirvíst í ymiskum møguleikum á arbeiðsmarknaðinum, hvat tað krevur at hava eitt arbeiði – møta til tíðina, hava høviskan atburð, verða reinur og hóskandi klæddur.
Í rørslubreytini verður undirvíst í at pakka tasku og taka ábyrgd av hvat skal við til venjing og til brúsu aftaná venjing. Vant verður í Vælveru fitness, í fimleikahøll, úti og einaferð um vikuna verður svomið á Toftum. Í Rørslubreytini lærir næmingurin m.a. um kroppstilvitan, kroppsburð, koordinatión (vinstra/høgra) tilvitan um røkt av kroppi/puls/styrki/javnvág/smidigheit.
Í handaligubreytini verður undirvíst í ymiskum amboðum til handaligt arbeiði so sum at tekna, mála, perla, klippa, smíða, skrúða, brenna í við v.m.
Í listabreytini verður undirvíst í ymiskari list. Næmingurin fær møguleikan at menna og styrkja síni skapandi evnir innan leiklist, myndlist evning osfr.
Í Samferðslubreytini verður undirvíst í samferðslu innanlands og uttanlands. Næmingurin gerst meira tilvitaður um ferðslu, at klára seg í ferðsluni og ferðast við Strandferðsluni. Løgreglan er eisini inni og undirvísir um ferðslu.
Um næmingurin lýkur treytirnar fyri at taka koyrikort, so verður hann eisini stuðlaður til tað.
Í námsferðarbreyt verður undirvíst í at pakka kuffert og hondtasku til at ferðast. Undirvíst verður í landalæru og hvussu tað er at ferðast við skipi, flogfari, toki, buss v.m. Fyrsta skúlaárið verður farið snarferð við Norrønu til Seydisfjarðar. Og næsta árið verður farið ein longri túr. Á hesum túrum skulu næmingarnir venja sjálvbjargni umborð á skipi, í flúgvara, í toki, buss v.m.
Í náttúrubreyt verður undirvíst í náttúru. Arbeitt verður við at halda økið runt skúlan. Vit velta og dyrka ymiskt til køksbreytina. Náttúruna brúka vit eisini til sansi og rørslu venjingar.
Í reingerðarbreyt verður undirvíst í reingerð. At brúka ávís amboð og einaferð um vikuna gera næmingarnir alt húsið reint.
Í teldubreyt verður undirvíst í tekstviðgerð, e-mail, facebook og at leita á netinum. Eisini verður undirvíst í vansum og fyrimunum við nýtslu av teldum og løgreglan er inni og undirvísir í lógum og reglum viðvíkjandi teldunýtslu.
Í lívfrøðisbreytini verður undirvíst í lívgøgnunum í mannakroppinum. Undirvíst verður í persónligum reinføri. Tannrøktari kemur á skúlan at undirvísa í tannrøkt í praksis og ástøði og heilsufrøðingur kemur á skúlan at undirvísa í nøringarlæru og fyribyrging.
Í frítíðini hava næmingarnir møguleika at fáa tað hvíld, sum teir hava brúk fyri. Eisini verða teir stuðlaðir til at ganga til ymiskt í frítíðini, so sum frítíðarklubb, boccia, fótbólt, tónleik, fimleik v.m.
Í morgunløtum samlast vit fyri at tosa um hvussu vit hava tað, hvat dagurin inniber og hvat hvør uppgáva er hjá hvørjum næmingi. Í morgunløtum viðgera vit dagin, árstíðir veðrið og samfelags og daglidags evnir. Vit syngja, lesa søgur og tíðindi.
FØROYSKT
ROKNING
SØGA
LANDALÆRA
SAMFELAGSFRØÐI
BÓKASAVN
ÍTRÓTT
HEIMKUNNLEIKA
TÓNLEIKUR / SJÓNLEIKUR
NÁTTÚRA OG TØKNI
RÁSIN // HEIÐAVEGUR 67 // FO-600 SALTANGARÁ // TELEFON: +298 449102 // FARTELEFON: +298 215202 // TELDUPOST: rasin@rasin.fo


text:
CCF 4 A
TSB E 2
1 Eitt er frøðið um Nornagest,
- tú tarvt einki ráð geva í vanda -
tílíkum góðum gekk tað best.
- Hvør tann svein geri so.
2 Oksar tólv vóru leiddir á torg,
og so fram á fríðu borg.
3 Kongurin aktar at høgga teim,
tílíkum góðum gekk tað við gleim.
4 Kongurin hjó so mikið høgg,
eitt bragdarbrá við benjardøgg.
5 Allir duttu deyðir niður,
øksin stóð í stokki við.
6 Allir lovaðu hilmar høgg,
og blóðið dreiv um benjardøgg.
7 Kongurin krevur kallin blítt:
“Hví lovar tú ikki høggið mítt?”
8 “Yvrið, harri, var høggið títt,
í forðum sá eg vænari slíkt.”
9 “Kanst tú siga frá Sjúrða svein,
hann var seg frægur av fornum ein?”
10 “Tað kann eg siga Sjúrða frá,
tílíkan ongan við eygum sá.
11 Tá skalv bæði leyv og lundur,
ormin høgg hann í miðjum sundur.
12 Høgni var ein heiðursmann,
ljótan av lit so kendi eg hann.
13 Høgni var ein heiðursmann,
døkkan av liti kendi eg hann.
14 Gunnar var so reystur og ríkur,
fróður og blíður og Grimhild líkur.
15 Gamal og gráur og Grimhild líkur,
seint man føðast annar slíkur.
16 Riðu teir um díkið heim,
Gunnar og Høgni og Sjúrður svein.
17 Gunnars hestur sprakk um fyrst,
gjørdi so Gunnari góða list.
18 Høgna hestur sprakk um tá,
Grani fastur í feni lá.
19 Ofta havi eg inn um díkið trott
bæði dag og døkka nátt.
20 Allir stóðu úr søðlum teir,
Gunnar og Høgni og Sjúrður svein.
21 Allir toga á dýran hest,
Sjúrður togar á teymar mest.
22 “Gestur, ger mær viljan ein,
tú fá mín góða gangara rein!”
23 Riðu so fram at eini á,
eingin kundi til manna sjá.
24 Eg tváaði hans bróst og bringugrein,
hans lær og legg og longu bein.
25 Góðan gangara gjørdi eg rein,
síðan hevði Sjúrður svein.
26 Riðu so fram á Fávnis ból,
har skein gull, sum geisar av sól.
27 Eitt var hár í hala á hest,
tað var favn og feti mest.
28 Tað var favn og feti sítt
og glógvaði rætt sum silvur hvítt.
29 Kongurin gav honum skaft og skeið,
og sjálvur segði hann kalli leið.
30 Frakkaland við váknum vítt
tað er longd úr lívið mítt.
31 Tað er longd úr lívið mítt,
tí havi í forðum farið vítt.
32 Leingi kavaði kurtis mann,
beint á blýggið niður hann fann.
33 Kørnar prestur skirdi hann,
tann læt lív, sum ljósið brann.
34 Tá ið ljós í lyktu var brent,
- tú tarvt einki ráð geva í vanda -
tá var lív og levnað ent.”
- Hvør tann svein geri so.
CCF 4 A
TSB E 2
Handrit: Handrit Schrøters av Sjúrðar kvæði, 1818. Ny kgl. Saml. 345, 8vo. Nr. 7, s. 138.
Útgávur:
1. Chr. Matras (ed.): J. H. Schrøters optegnelser af Sjúrðar kvæði (Færoensia 3), 1953, s. 57.
2. Føroya kvæði (N. Djurhuus greiddi til útgávu, 1951) Band I, Teil 3, s. 248.
3. Føroya kvæði (Inngangur og úrtøk eftir Dánjal Niclasen, 1998) 4. bind, s. 100
Heimild: Úr Suðuroy. J.H. Schrøter (1771-1851), 1818
Kongur drepur tólv oksar í einum svørðshøggi. Øll rósa honum uttan ein gamalur maður, og kongur spyr hann hví. Gamli maðurin sigur seg einaferð hava tænt hjá Sjúrði sveini og sá hann fremja mætari brøgd. Síðani hevði hann ferðast víða um at finna ljósið í lívi sínum, uttan at tað hevði eydnast honum. Kongur sigur honum, at hann finnur tað í Fraklandi. Gamli maðurin fer hagar. Prestar doypa hann, og tá ið lívsljós hansara sloknar, unnist honum endiliga at doyggja.
á føroyskum: CCF 4 (bert á føroyskum)


text:
Televarpið fer at senda føroyskan ítrótt
ÍSF og Televarpið fara í næstum undir samstarv at senda føroyskan ítrótt beinleiðis á Rás1, talgildu netrásunum á Televarpsappini og netvarpinum á tv.fo.
– Fyri feløgini, sersambondini og ÍSF er hetta ein gyltur møguleiki at varpa ljós á føroyskar ítróttagreinar og harvið senda beinleiðis sjónvarp út til ein enn størri hyggjaraskarða, sigur Petur Mittún, aðalskrivari í ÍSF.
Hann staðfestir, at hetta fer at gera tað lættari hjá hyggjarum at fáa eitt greiðari yvirlit yvir, nær ítróttagreinar verða sendar beinleiðis, tí fleiri feløg og sersambond framleiða longu beinleiðis sjónvarp frá teirra kappingum í dag.
Áhugin fyri føroyskum ítrótti er stórur, og tað er tí av stórum týdningi, at limafeløgini undir sersambondunum hjá ÍSF hava møguleika at senda beinleiðis frá útvaldum ítróttatiltøkum kring landið, og hesum ynskir Televarpið at ganga á odda fyri.
– Vit eru sera fegin um samstarvsavtaluna við ÍSF og gleða okkum at fara í gongd at vísa ítróttakappingar beinleiðis á Rás1 og tvørturum hinar hyggjarapallarnar hjá okkum, sigur Edvard í Skorini Joensen, stjóri í Televarpinum.
Í næstum verður farið undir arbeiðið at samskipa ítróttatiltøkini, sum skulu sendast beinleiðis. Bæði aðalskrivarin í ÍSF og stjórin í Televarpinum leggja dent á, at tænastan er í umbúna og fer at mennast við tíðini.
Samstarvsavtalan millum partarnar er galdandi fyri 2019 og 2020.


text:
BankNordik-savnið keypir list eftir Anker Mortensen
Í summar fekk BankNordik-savnið eina nýggja árliga játtan frá BankNordik til at keypa føroyska nutíðarlist fyri. Savnið hevur nú keypt tvey verk eftir Anker Mortensen, og hesi verk eru tey fyrstu nýggju verkini í BankNordik-savninum, ið frammanundan eigur nógva eldri dygdarlist.
Frá vinstru: Jákup Simonsen, Anker Mortensen og Helgi A. Fossádal.
BankNordik letur savninum 300.000 kr. um árið
BankNordik-savnið er skipað sum ein sjálvsognarstovnur við einum stýri, ið bæði umboðar kunnleika um føroyska list og innlit í fíggjar- og handilslig viðurskifti. BankNordik letur á hvørjum ári 150.000 kr. til raksturin av savninum, og í summar gjørdi bankin harumframt av at lata eina nýggja játtan, ið er 150.000 kr. árliga, og sum er markað til at keypa nýggja føroyska upprunalist fyri. Samanlagda árliga upphæddin til BankNordik-savnið er sostatt 300.000 kr.
Nýggja listin skal framtíðartryggja savnið
Verkini eftir Anker Mortensen eru fyrstu verkini, ið BankNordik-savnið ognar sær, og ætlanin er, at savnið frameftir skal keypa tíðarbæra dygdarlist á hvørjum ári fyri nýggju játtanina. Á henda hátt verður savnið endurnýggjað, so hvørt sum nýggj list verður keypt. BankNordik-savnið fer sostatt at hava eina samanrenning av eldri list og nútíðarlist, og tað fer at gera savnið uppaftur meira áhugavert í framtíðini. Tað er stýrið fyri BankNordik-savnið, ið umsitur stuðulsjáttanina og keypir listaverk til savnið.
Anker Mortensen er føddur í 1961 og er málari og grafikari, og hann telist millum tey mest serstøku og týðandi listafólkini í Føroyum í dag.
Um BankNordik-savnið
BankNordik stovnaði BankNordik-savnið í 2017 og lat samstundis savninum 623 listaverk í gávu umframt pening til árliga raksturin. Umframt at sýna fram og leiga verk út til almennar stovnar og privatar fyritøkur, er endamálið eisini at menna savnið og stuðla menningini av føroyskari list. Í stýrinum fyri BankNordik-savnið sita Helgi A. Fossádal, formaður, Guðrið Poulsen vegna LISA, Árni Winther vegna Føroya Arbeiðsgevarafelag og Jákup Simonsen vegna Føroya Kommunufelag. Tey, ið eru áhugað í at fáa meira at vita um møguleikarnar fyri at leiga listaverk úr savninum, eru vælkomin at seta seg í samband við stýrisformannin.
Meira at vitaHelgi A. Fossádal, formaður í stýrinum fyri BankNordik-savnið, tel. 224 303


text:
Lestrarvegleiðing
Ávegis undir útbúgvingini er møguleiki fyri at fá vegleiðing fyri at stuðla fakligu, persónligu og sosialu menningini, umframt læruførleikum næmingsins.
Lestrarvegleiðingin viðvíkur útbúgvingarligum og persónligum viðurskiftum fyri einstaka næmingin áðrenn, ímeðan og eftir lokna útbúgving. Lestraravegleiðingin viðvíkur eisini viðurskiftum, sum ávirka læringina hjá einstaka næminginum og trivnaðinum í flokshøpi.
Lestrarvegleiðarin á Heilsuskúla Føroya kann hittast á:
Tlf. 61 42 10,
9.30-12.00 og 13.- 15.00.
Mánadag undantikið.
Ella á telduposti skúlans - heilsuskulin@skulin.fo


text:
Mánadagin 7. juni andaðist Petur Sigurð Rasmussen.
Petur Sigurð spældi sín fyrsta dyst á besta mansliðið okkara í 1953. Í 1955 vardi hann málið, tá ið HB loksins vann sítt fyrsta FM-heiti. Og seinni sama ár vunnu Petur Sigurð og HB eisini Ísafjarðarsteypið – ein søgulig greipa.
Petur Sigurð hevur vunnið 3 meistaraheiti og heili 5 steypakappingar fyri felagið.
Petur Sigurð spældi sín seinasta dyst fyri besta manslið okkara í 1969. Tó steðgaði hann ikki við at stuðla felagnum. Væl upp í ellisárini var Petur Sigurð at síggja við vøllin – bæði í Gundadali og uttanfyri bøgarðarnar.
Ein merkismaður og góður HB’ari er farin.
Vit senda eina samhugakvøðu til familjuna.
Havnar Bóltfelag
Petur Sigurð var venjari hjá okkara unglingum, har hann vann trý FM-heiti á rað.


text:
Samlaði útflutningurin var 4,9 mia. kr. fyrstu 7 mánaðirnar í ár. Somu mánaðir í fjør var útflutningurin 4,8 mia. kr.
Higartil hava vit útflutt makrel fyri helvtina av virðinum í fjør. 229 mió. kr. í ár móti 465 mió. kr. í fjør.
Laksaútflutningurin er vaksin 18% og var 2,3 mia. kr. fyrstu 7 mánaðirnar.
Útflutningurin av toski minkaði 5% í virði og 7% í nøgd. Nøgdin av upsa minkaði eisini 7%, meðan nøgdin av hýsu vaks 8%. Í virði var tó áleið tað sama útflutt fyri hesi fiskasløgini sum í fjør.
Vøruútflutningur í virði skiftur á høvuðsvørubólkar
Januar – july 2020/2021
Fiskavøruútflutningur í nøgd skiftur á høvuðssløg
Januar – july 2020/2021


text:
Menningarland
Menningarland er land, har búskaparliga menningin ikki er komin so langt áleiðis sum til dømis í USA og Vesturevropa. Tí verða menningarlondini ofta eisini nevnd "tey fátæku londini". Næstan øll menningarlondini hava verið hjálond. Menningarlondini eru øll tætt sunnan fyri ella norðan fyri linjuna (miðkring), í Suðuramerika, Ásia ella Afrika. Tríggir fjórðingar av heimsins fólkum búgva í menningarlondum. Flestum menningarlondum vantar peining, til dømis til heilsuverk, útbúgving, vatnveiting, skúla og ídnaðarmenning.
Menningarlond hava í mong ár roynt at fingið tey ríku londini at skilt, at verandi heimsskipan er órættvís. Tey halda, at trupult verður at loysa trupulleikar í fátæku londunum, verður búskaparliga heimsskipan ikki broytt. Menningarlondini vilja millum annað sjálv hava ræði á sínari rávøru, betri prís fyri vøruna, ynskja sær nýmótans tøknifrøði og dyggari stuðul. Menningarlondini vilja eisini hava størri rættvísi. Teimum tørvar m.a. at menna heilsuverkið.
Eftir 2. heimsbardaga fóru tey fátæku og ríku londini av álvara at samstarva um at loysa nakrar av trupulleikunum í menningarlondunum. Hjálpin fer viðhvørt beinleiðis úr einum landi í annað, tvíliðað hjálp. Hon kann eisini koma úr altjóða samtaki, til dømis ES ella ST, sum umboða mong lond (fjølliðað hjálp). Eisini aðrir felagsskapir hjálpa menningarlondunum. Menningarhjálp er eisini partur í føroyskum uttanríkispolitikki.
Dømir: Moldova í Evropa, Etiopia í Afrika, Bolivia í Suðuramerika, Honduras í Miðamerika, Vanuatu í Oseania og Afganistan í Ásia.
UmhvørvisbroytingarEdit
Mong menningarlond stríðast við álvarsligar umhvørvistrupulleikar, til dømis skógartýning og dálking. Ein álvarsligur trupulleiki í flestu menningarlondum er ov lítið reint vatn at drekka. Ovurtaðing og ovurnýtsla av sprænevni eins og óreinsað frásetuvatn eitra brunnar og áir, har fólkið fær sær vatn. Hungur og megurð stendst av, at skógurin verður týndur og velturnar mataðar burtur. Hvørt ár eru menningarlondini eisini fyri stórum vanlukkum, bæði av náttúruávum og mannaávum, av vatnflóð, turki og jarðskjálvta. Vanlukkurnar krevja ofta mong mannalív og hava neyð og flóttafólkatrupulleikar við sær.


text:
Magn hevur sum fremstu uppgávu at veita orku og tænastur. Í samband við hetta leggja vit stóran dent á dátutrygd og at fara skynsamt um teir persónsupplýsingar, sum vit viðgera. Vit hava í hesum eisini tørv á at halda samband við okkara kundar, veitarar og aðrar samstarvsfelagar, og her niðanfyri verður stutt lýst hvussu vit viðgerða persónsupplýsingar í hesum arbeiði.
Magn er dátaábyrgdari
Magn er dátaábyrgari og vil tað siga, at vit hava ábyrgd av at tryggja, at allar persónsupplýsingar verða viðgjørdar í samsvari við dátuverndarlógina.
Samskiftisupplýsingar
Magn P/F
Vestara Bryggja 10
100 Tórshavn
Telefon 347400
ЭToT aдpec элekTpoHHoй пoчTы зaщищëH oT cпaM-бoToB. y Bac дoлжeH быTb BkлючeH JavaScript для пpocMoTpa.
Skrivstovan er opin gerandisdagar millum 8 og 16.
Viðgerð og flokking av persónsupplýsingum
Sum kundi og samstarvsfelagi
Um teg sum kunda skráseta og goyma vit persónsupplýsingar, sum eru neyðugir fyri, at vit kunnu veita tær tænastur og halda tær skyldur vit hava til hvør annan.
Sama er galdandi fyri veitarar og aðrar samstarvsfelagar.
Hesir upplýsingar kunnu til dømis vera navn, bústaður, telefonnr, epost adressa, veitingarstaður, nummar pláta, gjaldsupplýsingar og aðrar upplýsingar, sum kunnu flokkast sum vanligir persónsupplýsingar.
Sum starvsfólk
Um starvsfólk viðgera vit persónsupplýsingar eftir galdandi lóggávu og í samsvari við sáttmála við Magn. Av upplýsingum viðgera vit navn, bústað, telefonnr, epost adressu, p-tal, konto nr og líknandi, sum kann flokkast sum vanligir persónsupplýsingar. Í serligum førum kann tó gerast talan um viðgerð av viðkvæmum upplýsingum, men hetta er tá antin við samtykki frá starvsfólkinum ella í aðrar mátar í samsvari við almenn lógarkrøv. Fyri hesar viðkvæmu persónsupplýsingarnar verða serliga strangar mannagongdir fylgdar dátuvernd fylgdar.
Onnur trygdarviðkomandi endamál
Vit viðgera eisini persónsupplýsingar í samband við ymiskar trygdarfyriskipanir. Tað kann vera í samband við eyðmerking av tær sum (teldu)brúkara, í samband við videoyvirvaking, (lykla)atgongd og nýtslu av talgiltum skipanum. Fyri at tryggja nøktandi trygdarstøði verður í samband við hesar fyriskipanirnar omanfyri viðgjørdar persónsupplýsingar so sum logging av login, IP-addressur, videoyvirvaking, logg fyri talgiltar lyklaskipanir o.l.
Víðarigeving av persónsupplýsingum
Í ávísum førum lata vit tínar persónsupplýsingar til samstarvsfelagar ella veitarar, sum til dømis hjálpa okkum við KT rakstri, marknaðarføring ella øðrum kanningum. Hetta verður altíð gjørt við umhugsni og í samsvari við sáttmála partanna millum. Hetta kemur eisini fyri í samband við til dømis uppkrevjing og inngjøld umvegis tekniskar innkrevjingar- og bankaskipanir.
Víðarilating av upplýsingum kann eisini fara til triðja part um hetta er okkum álagt – tað verði seg av TAKS, politinum ella øðrum almennum myndugleika.
Magn goymir flest allar persónsupplýsingar í Føroyum, og í teimum einstøku førunum persónsupplýsingar verða goymdir aðrastaðni, so er hetta í KT skipanum í ES við høgum trygdarstigi.
Sosialir miðlar
Magn hevur eisini andlit á sosialum miðlum. Yvirskipaðu dátuverndarpolitikkirnir fyri ymisku miðlarnar finst her:
Facebook (https://www.facebook.com/privacy/explanation)
Instagram (https://help.instagram.com/519522125107875?helpref=page_content)
Striking av persónsupplýsingum
Grundreglan er, at vit strika, anonymisera ella arkivera tínar persónsupplýsingar, tá ið endamálið fyri viðgerðini er uppfylt. Tað kunnu tó vera serliga ásetingar – til dømis í roknskaparlógini – sum áleggja okkum ella geva okkum heimild til at goyma persónsupplýsingarnar í longri tíð.
Tíni rættindi
Fyri øll viðkomandi er galdandi sambært dátuverndarlógini, at tey fyri sínar persónsupplýsingar hava:
- Rætt til kunning
- Rætt til innlit
- Rætt til rætting
- Rætt til striking
- Rætt til mótmæli
- Rætt til viðgerðaravmarking
- Rætt til at seta seg ímóti automatiskari viðgerð
- Rætt til dátaflutning
Dátaverndarábyrgdari
Tú kanst koma í samband við rakstrarstjóran, sum er dátaverndarábyrgdari á Magn, umvegis epost adressuna ЭToT aдpec элekTpoHHoй пoчTы зaщищëH oT cпaM-бoToB. y Bac дoлжeH быTb BkлючeH JavaScript для пpocMoTpa.
Kæra til dátaeftirlitið
Tú hevur altíð rætt til og møguleika fyri at kæra viðgerð av tínum persónsupplýsingum av Magn til Dátaeftirlitið:
Dátaeftirlitið
Tinganes
Postboks 300
110 Tórshavn
+298 309100
ЭToT aдpec элekTpoHHoй пoчTы зaщищëH oT cпaM-бoToB. y Bac дoлжeH быTb BkлючeH JavaScript для пpocMoTpa.


text:
Afternoon tea
Skiftandi veður og kuldi í luftini. Hálka og hvítnandi tindar.
– Alt partar av veturinum, her á Hotel Havgrím ger veðrið ongan mun.
Innandura er hugnin í hásæti antin vit hava logn ella ódn í brimi.
Vit bjóða tykkum nú innar at njóta eina friðsæla løtu við Afternoon tea
Prísur per persón 298,-
Minst til at bíleggja borð á booking@hotelhavgrim.fo ella ring 201400
Afternoon tea út við:
Afternoon tea á Hotel Havgrím er nakað serligt; ein sera vælumtøkt mettandi máltíð við klassiskum enskum mati, sum øllum dámar.
Størri bólkum stendur nú í boði at bíleggja hesa serstøku máltíð frá okkum.
Vit bjóða tykkum:
Trý sløg av tvíflísum
Scones
Sitrónkrem
Rabarbusúltutøj
Luksuskøkur frá Kaffihúsinum
Minst 20 fólk.
Prísur per persón Dkk 250,-
Skriva til okkum á booking@hotelhavgrim.fo ella ring á telefon 201400, um tit ynskja at bíleggja ella hava onkran spurning.


text:
Fýrverk frá TB fan shop
Á Sjógøtu 256 liggur TB fan shop, har lýst verður á facebook hvussi opið er, nú nýggjár nærkast ber tað …
Jólakalendari: 24 dec, jólaaftan og síðsti dagur
Nú eru vit í TB klár til jólini, og fyrireikingin til næsta ár kann byrja. Leiðsla, hjálparfólk, venjarar og leikarar …
Jólakalendari: 24 dec, jólaaftan og síðsti dagur Read More »
Jólakalendari: 23 dec
Michael Winter, høvuðsvenjariMítt persóliga mál er at gerast enn betri at menna einstøku leikararnar og liðið sum heild. Eisini ætli …
Jólakalendari: 22 dec
Andras Nolsøe, fysioterapeutur Andras ynskir at gera mun fyri TB, og at hjálpa felagnum at fáa betri úrslit enn seinastu …
Jólakalendari: 21 dec
Ken Fagerberg, hjálparvenjariEg ætli mær at byrja uppá A-venjara útbúgvingina, og at menna meg og læra so nógv sum gjørligt …
Jólakalendari: 20 dec
Nú, tað nærkast endanum á jólakalendaranum hjá TB, er tað hugaligt at fáa 6 av okkara egnu evnaríku spýrum úr …
Jólakalendari: 19 dec
Navn: Maxwell Asare BediakoAldur: 21 ár Persónlig mál fyri komandi kappingarár:Mítt persónliga mál fyri komandi kappingarár er at avrika somikið …
Jólakalendari: 18 dec
Navn: Bessijan KastratiAldur: 22 ár Persónlig mál fyri komandi kappingarár:Málið er at vera í byrjanaruppstillingini, og at hava avgerandi leiklut …
Jólakalendari: 17 dec
Navn: Jóhan ThomsenAldur: 18 ár Persónlig mál fyri komandi kappingarár:Míni persónligu mál fyri næsta ár eru, at eg fari at …
Jólakalendari: 16 dec
Navn: Aron SørensenAldur: 31 ár Skrásettir dystir: Í bestu deildini: 47Í næstbestu deildini: 121 Persónlig mál fyri komandi kappingarár:At vera stýrimaður …


text:
Umleið 5.000 fólk, harav eini 500 ferðafólk, eru flutt burtur av kanariuoynni La Palma eftir at eldgosið Cumbre Vieja fór at goysa sunnudagin.
Hetta er fyrstu ferð í 50 ár, at tað goysir á hesi oynni, sum er ein av teimum minnu Kanariuoyggjunum – tann norðara av teimum, sum liggja longst vestur í havi.
Seinast tað goysti í Cumbre Vieja var í 1971.
Tað hava í seinastuni verið fleiri ávaringar um, at okkurt var við at henda í undirgrundni. Fleiri smærri jarðskjálvtar eru máldir upp til seinnapartin sunnudatin, tá tað fór at goysa.
La Palma er ikki, eins og hinar Kanariuoyggjarnar, eitt stórt ferðafólkamál. 83.000 fólk búgva á oynni, harav næstan helmingurin har suðuri á oynni, nærhendis eldgosið.


text:
Bygningar skulu gerast, innrættast og vera úr tílíkum tilfari, at teir til eina og hvørja tíð geva nøktandi trygd móti eldi, og at eldurin ikki breiðir seg til aðrar bygningar á sama grundøki og til grannabygningar.
Bygningar skulu til eina og hvørja tíð geva fólki, sum eru inni, góða trygd og góðar møguleikar at sleppa til rýmingar, tá eldur er í. Góðar umstøður skulu somuleiðis vera at bjarga fólkum og djórum út, umframt at sløkkja eld.
Er talan um eldhættisligt og vandamikið virksemi, sbrt. § 37 í løgtingslóg um tilbúgving, skal kommunali byggimyndugleikin eftir sína viðgerð av málinum senda eitt eintak til VØRN til endaliga viðgerð.
Brunatøkniliga skjalatilfarið, sum kommunali byggimyndugleikin hevur rætt at krevja í sambandi við umsókn um byggiloyvi, er lýst í kap. 1.3.1.
Viðvíkjandi brunatrygd í vanligari bygging, so sum einbýlishúsum, raðhúsum, frítíðarhúsum umframt alistøðum og ali- og rakstrar-bygningum hjá landbúnaðinum, kann vísast til donsku “Erhvervs- og Byggestyrelsens Eksempelsamling om brandsikring af byggeri”. Tá talan er um meira óvanliga bygging, kann vísast til donsku “Erhvervs- og Byggestyrelsens Information om brandteknisk dimensionering”.
“Eksempelsamling om brandsikring af byggeri” lýsir dømir um serstøk krøv til gerð og innrætting av bygningspørtum, og tryggjar, at brunatrygdarstøðið í bygningsreglugerðini verður gingið á møti.
“Information om brandteknisk dimensionering” lýsir hættir, sum kunnu vísa á, at brunatrygdarstøðið í bygningsreglugerðini verður gingið á møti.
Fyri eldhættisligt og vandamikið virksemi í bygningum kann vísast til § 37 í løgtingslóg um tilbúgving. Við eldhættisligt og vandamikið virksemi skilst goymsla, framleiðsla, viðgerð, handfaring ella nýtsla av spreingikvæmum, eldfimum ella eldførum løgi, ella luftevnum ella øðrum vandaevnum.
Í sambandi við eldhættisligt og vandamikið virksemi í bygningum kann vísast til serfyriskipanina:
Ásetingarnar í byggilógini taka støði í trygdini fyri fólk og djór. Ásetingarnar í bygningsreglugerðini skulu tískil tryggja fólkum at sleppa út og burtur frá bygningum, og at rímilig viðurskifti eru til bjarging av fólkum og djórum. Somuleiðis eru bygningurin og virðini í bygninginum tryggjað, um bygningurin er bygdur eftir brunaásetingunum.
Krøvini til m.a. persónstrygd og átaksmøguleikar hjá sløkkiliðnum eru sera tætt knýtt at vandanum av eldspjaðing og støðufesti í bygninginum, sum somuleiðis er avgerandi fyri virðistryggjanina. Tað kann verða neyðugt við eyka tiltøkum, um serlig atlit skulu takast at virðistryggingini í bygninginum.
So leingi bygningurin stendur, skal brunatrygdin haldast við líka og virka á fullgóðan hátt.
Fyri at halda brunatrygdina, so leingi bygningurin stendur, eigur støðugt eftirlit at verða gjørt av teimum brunatøkniligu innleggingunum og bygningslutunum.
Fyri bygningar sbrt. “Eksempelsamling om brandsikring af byggeri” eru rakstrarreglurnar hjá VØRN galdandi.
Fyri bygningar sbrt. “Information om brandteknisk dimensionering” eigur rakstrar-, eftirlits- og viðlíkahaldsætlan (REV) at verða gjørd.
Fyri bygningar sbrt. brunatøkniligum serfyriskipanum eru serfyriskipanirnar hjá VØRN galdandi, umframt tær donsku ”tekniske forskrifter” og ”bekendtgørelser”, sum lýstar í stk. 1.
Rakstrarreglur v.m. skulu tryggja, at mannagongdir eru fyri, at brunatøkniligar skipanir altíð verða hildnar við líka og eru virknar, so leingi bygningurin er í nýtslu.
Rakstrarreglur skulu m.a. fevna um:


text:
Orðtøk Sálomons, kapittul 19
Framhald av fyrsta savni
v1
Betri er fátækur maður, sum í sakloysi gongur, enn maður við følskum vørrum og hartil ein dári.
v2
Har sum eingin er hyggja, dugir sjálvt ágrýtni ikki, og tann, sum bráðføttur er, hann misstígur seg.
v3
Fávitska mansins spillir veg hans, men hjarta hans ilskast við Harran.
v4
Ríkidømi savnar mangar vinir, men frá fátækum fer vinur hans burtur.
v5
Lygivitni skal ikki verða órevsað, og tann, sum fer við svikum, skal ikki sleppa undan.
v6
Mangir vilja vinna stórmans yndi, og allir eru vinir hans, sum gávumildur er.
v7
Fátæksmans brøður hata hann allir, enn meira halda vinir hans seg burtur frá honum.
v8
Tann, sum vinnur sær vitsku, sál sína elskar, tann, sum varðveitir skynsemi, skal finna lukku.
v9
Lygivitni skal ikki verða órevsað, og tann, sum fer við svikum, skal týnast.
v10
Tað hóskar ikki dára at hava góðar dagar, enn minni træli at ráða yvir høvdingum.
v11
Mansins klókskapur ger hann tolnan, og tað er æra hans at fyrigeva illgerð.
v12
Kongsvreiði er eins og ýl í leyvu, men blídni hans sum døgg á grasi.
v13
Fákunnur sonur er faðir sínum sonn vanlukka, og konuklandur er sum takdropin, ið ikki heldur í.
v14
Hús og góðs eru arvur frá fedrunum, men skilakona kemur frá Harranum.
v15
Leti leggur í tungan svøvn, og løt sál má svølta.
v16
Tann, sum varðveitir boðorðið, varðveitir sál sína, men tann, sum ikki varðar um vegir sínar, doyr.
v17
Tann, sum várkunnar fátækum, lænir Harranum, og hann skal løna honum góðgerð hans.
v18
Aga tú son tín, tí at enn er vón, men hav ikki hug at drepa hann.
v19
Tann, sum illfúsur er, má bøta afturfyri, tí um tú vilt hjálpa, gert tú ilt verri.
v20
Lurta eftir ráðum og tak við aga, so at tú at enda má verða vísur.
v21
Mangar eru hugsanir í mansins hjarta, men tað er Harrans ráð, ið fær frama.
v22
Mansins hugur er miskunnarverk hans, og betri er fátækur maður enn lygnari.
v23
Ótti fyri Harranum førir til lívs; tá fer maður mettur til hvíldar, og einki ilt hann rámar.
v24
Latur maður drepur hondina í fatið, men tímir ikki at føra hana upp aftur til munnin.
v25
Slært tú spottaran, verður hin einfaldi klókur, og hin skynsami vinnur fróðskap av aga.
v26
Tann, sum fer illa við faðir sínum og koyrir burt móður sína, er ein ringur og skammiligur sonur.
v27
Halt uppat, sonur mín, at lýða á áminning, um tað bara er fyri at villast burtur frá kunnskapar orðum.
v28
Níðingsvitni spottar rættin, og muðurin á gudleysum gloypir órætti.
v29
Revsingardómar eru til reiðar fyri spottarunum og høgg fyri baki á býttlingunum.


text:
Seinasta mikudag, 18.september, fylti Henry Olsen 55 ár. Henry er klaksvíksingur og býr í Havn og hevur verið Bragdarlimur í fleiri ár.
Henry hevur vunnið eitt ótal av kappingum og eigur eina rúgvu av heiðursmerkjum. Tað kemur ikki av ongum! Hann er ótrúliga nærlagdur og heldur seg í altíð form. Hann sigur tó, at hann eigur tvær garderobur, eina small og eina medium. Small til tíðina við tí góða forminum og medium, tá hann slappar av og ikki venur so nógv. Tað er ilt at trúgva, tí hann sæst javnan í venjingarklæðum, antin úti ella í venjingarmiðstøð.
Sunnudagin í farnu viku var Cph half 2019 og har var Henry við, saman við fleiri øðrum úr Bragdinum. Hálva marathoni er eisini DM kapping og tá vit eru danskir statsborgarar, kunnu vit telja við í danska meistaraskapinum. Undanfarin ár hevur Henry luttikið við donskum felagið, men hesa ferð kundi hann renna fyri Bragdið. Og tað gekk so mikið væl, at hann vann DM gull í sínum aldursbólki við tíðini 1:18:47
Og fyrr í ár, í februar, var hann saman við øðrum í Tokyo og rann marathon. Tað, í sær sjálvum, er ikki so óvanligt, at Henry skuldi renna marathon, men hesa ferð var endamálið at fáa heiðursmerki í Six Majors. Tað heiðursmerki fær man, tá man rennur hesi stóru marathon: Berlin, London, Chicago, New York, Boston og Tokyo.
Henry ger nógv burturúr sær sjálvum. Hann venur nógv og er eisini við í felagsvenjingunum hjá Bragdinum. Blíður og stuttligur og er eisini góður í ráðum. Vit vóru nøkur úr Bragdinum, sum vóru úti og ótu sunnukvøldið aftaná Cph ½. Tá hoyrdu vit Henry siga, at hann ætlaði at halda frí í minst 14 dagar, so nú fáa vit at síggja, um hann klárar tað.
Hjartaliga til lukku við DM heitinum, Six Majors og føðingardegnum.


text:
ÁRSINS KONSERTDAGUR Í VÁGSBOTNI
Hvørt ár verður skipað fyri stóra konsertiltakinum niðri í Vágsbotni í Havn, har góð tónleikanøvn – bæði útlendsk og føroysk – fara á pall frá kl. 15-03.
Nógvur livandi tónleikur er á skránni umframt bryggjudansur og spæliland við hoppiborgum v.m. til børn. Grill-, mat- og øltelt við sitiplássum verða sett upp og har er hugni við útigrill, café, tónleiki og undirhaldi allan dagin og langt út á náttina. Tveir pallar eru á økinum.
Bólkar og einstaklingar sum framføra verða avdúkaðir so hvørt fram til tiltakið byrjar.
Voxbotn var fyrstu ferð 30. juni 2012, tá Medina var einasta útlendska høvuðsnavnið. Síðani tá er tiltakið bara blivið størri og størri – nú við eini rúgvu av bæði útlendskum og føroyskum nøvnum.
Nøvn, sum hava verið á Voxbotn, eru m.a. Nephew, Lost Frequencies, Jonas Blue, Thomas Helmig, Martin Jensen, Hanne Boel, Gulddreng, Mads Langer, Otto Knows, John Martin og Michel Zitron frá Swedish House Mafia, U.D.O., Eagle Eye Cherry, L.O.C., Return, Starship, Michael Learns To Rock, Medina, Nik & Jay, Legends of Iron Maiden, Carpark North, Bro, Týr, Eivør, 200, Swangah, Marius, Byrta, Safir, Páll Finnur Páll, Stanley Samuelsen, Eyðun og Terji, Martin Joensen, Janus W. Mortensen, Kári P. og eina rúgv av øðrum kendum nøvnum.
Tað hevur verið útselt øll árini til Voxbotn - seinast fleiri mánaðar áðrenn Voxbotn byrjaði.


text:
Lamassu
Lamassu ella føroyskað lammasúur (sumeriskt: Lamma, akkadiskt: Lamassu) er ein verndardevul (demon) í mesopotamskari gudalæru (mýtulogi). Ein lamassúur verður ofta avmyndaður við leyvu- ella tarvakroppi, arnarveingjum og mannahøvdi; hetta skal súmbolisera styrkina hjá tarvi ella leyvu, frælsið hjá ørnini og vitið (intelligensin) hjá menniskjanum, meðan hornini á høvdinum súmbolisera guddómleika. Í nøkrum skriftum verður hann umtalaður sum ein kvinnuguddómur ið kallast "shedu", men nógv vanligari er kallkynsnavnið "lamassu".
Mesopotamia. Bábylon[rætta | rætta wikitekst]
Lamassúurin er tíðum avmyndaður í mesopotamiskari list, stundum við veingjum. Lamassúar og shedúir vóru verndarandar heima við hús. Teirra avmyndingar vóru ristir á leirtalvur ið vórðu fjaldar undir húsagáttini fyri at verja heimið móti óndum andum. Seinni, í bábylonska tíðarbilinum gjørdust lamassúarnir verndarar hjá kongunum, og vóru altíð staðsettir við inngongdina til palassini, ofta sum eitt par. Við býarportrini vórðu teir høgdir út sum veldugar standmyndir sum pør, ein hvørjumegin býarportrið, vendir móti teim fýra heimshornunum.
Assýria[rætta | rætta wikitekst]
Í nýassýriska ríkinum (uml. 883-612) vórðu slíkar tarvastandmyndir, ofta við veingjum og altíð við mannahøvdum, settar sum duravørðar við inngongdina í kongapalassum, sum í Khorsabad og í Ninive. Teirra virki var at "verja móti øllum óndum". Í einum teksti sæst hendan bønin: "Mátti tann góða šêdu gingið við vinstru lið mína, og tann góði Lamassu við høgru lið mína" (aðrasteðs gongur šêdu frammanfyri og Lamassu aftanfyri tann ið verjast skal). Vanliga høvdu standmyndirnar fimm bein, sóust tær frammanífrá stóðu tær og vardu, sóust tær frá síðunu, gingu tær frameftir.
Persia[rætta | rætta wikitekst]
Persarnir tóku yvir Lamassu-standmyndirnar og aðra myndlist frá assýrum, sum ávirkaðu persarnar mentanarliga, átrúnaðarliga og málsliga, og persarnir vóru ógvuliga assýrisktgjørdir, serliga undir ávirkan frá akemenidum. Lamassúar sóust eisini í persiskum templum. Teir í Pasargadae eru horvnir, men teir í Persepolis síggjast enn við «Altjóða portrið», og onkra aðra staðni eisini.
Ávirkan á jødadóm og kristindóm[rætta | rætta wikitekst]
Assýrar nýttu stundum heitið 'kirubu' ístaðin fyri 'shedu'; hetta orðið er skylt við hebraiska orðið kerub ið merkir eingil.
Fornaldar jødar vórðu ávirkaðir av assýriskari ikonografi. Profeturin Esekiel umtalar eina fantastiska veru ið er samansett av likamslutum av menniskja, leyvu, tarvi og ørn.
- Andlit teirra líktust menniskjaandliti; men andlit sum leyva høvdu tær allar fýra høgrumegin, andlit sum neyt høvdu tær allar fýra vinstrumegin, og andlit sum ørn høvdu tær eisini allar fýra. (Esek 1,10).
Í Opinberingini stendur:
- Fyrsta veran var lík leyvu, onnur veran var lík ungtarvi, triðja veran hevði andlit sum menniskja, og fjórða veran var lík flúgvandi ørn. (Op 4,7)
Seinni, í fyrsta kristna tíðarbilinum, vórðu teir fýra evangelistarnir knýttir at hvør sínum av hesum fýra komponentum, nakað sum hevur hildið sær í kirkjuligari list; hetta kallast tetramorf.
Lamassúar upprunaliga úr Dur-Sharrukin (Khorsabad) - Louvre París
Lamassúar í Persepolis Iran
Shedu úr Nimrud á Pergamonmuseum í Berlin
Lamassu úr palassinum hjá Sargon II kongi í Dur-Sharrukin (Khorsabad) á Louvre París


text:
Soleiðis er umsóknarmannagongdin
Her kanst tú lesa um hvat fer at henda frá tú byrjar tína umsókn, til tú ert á veg út í heimin sum skiftisnæmingur við AFS. Tú kanst eisini taka yvirlitið niður her.
Far til verka!
Far inn á www.afs.dk og trýst á “Ansøg nu”. Uprætta teg – trýst á send. Síðan fært tú eitt teldubræv við tínum brúkara ID, loyniorði og einari leinkju til tína umsókn. Trýst á leinkjuna, rita teg inn og síðan er tú í gongd við tína fyribilsumsókn. Tú skalt melda teg inn í felagskapin AFS, og gjalda eitt umsóknargjald á 500 krónur.
Ger tína fyribils umsókn
Fyribils umsóknin rúmar kontaktupplýsingar um teg og tína familju, eina mynd av tær og eitt bræv til tína vertsfamilju. Tað er umráðandi, at tú fyllir út alt í umsóknini og sendur hana, tá hon er liðug. Síðan fært tú eitt teldubræv, tá AFS hevur gjøgnumgingið tína fyribilsumsókn og góðkent hana. Síðan verður eitt pláss lagt av til tey londini, tú hevur ynskt. Vit gera alt fyri at senda teg til títt fyrsta ynski, men til onkur lond eru bíðilistar, og tí kunnu vit ikki veita vissu fyri tí. Tíni foreldur fáa eitt teldubræv, har tey skulu góðkenna, at vit kunnu brúka tínar upplýsingar tú gevur okkum.
Samrøða við AFS
Eftir umleið 4 til 6 vikum setir AFS Føroyar seg í samband við teg. AFS skal hava samrøðu við teg fyri at tryggja, at tínar forvæntningar eru realistiskar, at tú ert nóg búgvin, og at tú veitst, hvat AFS- uppihaldið inniheldur. Tá tín lokalfelag hevur góðkent teg sum umsøkjara, kanst tú gera tína endaliga umsókn.
Luttakaraavtala
Tá tú nú ert góðkend/ur sum umsøkjari, skalt tú undirskriva eina luttakaraavtalu og gjalda 12.000 kr. í depositum. Síðan fært tú eisini upplýsingar um trygd og treytir, og hvussu tú skalt gjalda restina av luttakaragjaldinum. Ynskir tú at tekna tær eina avlýsingartrygd, má tað gerast samstundis sum depositumið verður goldið.
Tann endaliga umsóknin – minst til alt!
Tú skalt útfylla umsóknina innan 6 vikur frá tí degi, tú hevur fingið boð um, at nú er umsóknin tikin til viðgerðar. Tann endaliga umsóknin er víðfevnandi. Tú skalt hava skjøl bæði frá tínum lækna og tínum skúla. Tú skalt fylgja umóknarvegleiðingini og taka hana við til læknan og læraran. Tað er tín ábyrgd, at umsóknin er útfylt rætt, og at hon inniheldur skjølini, ið eru kravd. Tín umsókn er ikki klár fyrr enn øll skjølini eru viðheft og send til okkara. Minnist til at trýsta á “indsend ansøgning” til síðst.
Um tí ynskir at fara til USA, fert tú at fáa eina málroynd við postinum (ELTIS). Tú skalt hava staðið royndina, áðrenn, tú verður sendur til USA.
Lokalforeningen kommer på besøg
På et tidspunkt i processen vil du og din familie vil få besøg hjemme af jeres lokalforening. Ved hjemmebesøget kan I få svar på spørgsmål og snakke med lokalforeningen om landevalg og forventninger til opholdet. Hjemmebesøget er obligatorisk og tjener også til, at lokalforeningen får kendskab til jeres familie. Hvis I har spørgsmål om status på din ansøgning eller venteliste, skal I kontakte sekretariatet.
AFS Interkultur DK godkender din ansøgning
AFS Interkultur Danmark behandler og godkender din endelige ansøgning. Vi sikrer os, at den indeholder de krævede dokumenter og lever op til værtslandets kriterier. Er der noget, som skal afklares nærmere, vil vi tage kontakt til dig. Nu skal resten af deltagerbetalingen for opholdet betales. Samtidig sender vi dig police på de forsikringer, vi har tegnet for dig.
Vertslandi góðkennir tína umsókn
Vit senda nú tína umsókn til vertslandið. Vit seta okkum í samband við teg, um tey í vertslandinum hava spurningar til tín ella um tey halda, at okkurt manglar. Tað er vanligt, at tey spyrja eftir meira kunning.
Tú fært sjálvandi eisini eini boð frá okkum, tá vertslandi hevur góðkent teg sum luttakara í teirra programmi. Tað er ikki fyrr enn vertslandi hevur góðkent tína umsókn, at tú ert góðtikin til eitt skifitsuppihald í júst tí landinum, tú skalt til.
Tín vertsfamilja
Nú fer vertslandi í gongd við at finna eina vertsfamilju og ein skúla til tín. AFS- vertsfamiljur eru sjálvbodnar, og tær bjóða síni heim fram til ein skiftisnæming.
Summi fáa vertsfamiljur tíðliga, og onnur fáa familju beint áðrenn fráferð. Tað veldst um, nær familjan, ið passar best til tín, teknar seg sum vertsfamilju. So skjótt vit fáa kunning um tína vertsfamilju, boða vit tær frá. AFS vertsfamiljur kunnu vera sera ymiskar (aldur, kyn o.a.) Tú skalt kanska búgva hjá eini familju, sum er øðrvísi enn tín egna familja. Tað kann eisini koma fyri, at tveir skiftisnæmingar búgva í somu familju.
Tú skalt kanska hava eitt visum
Skalt tú til eitt land, ið krevur, at tú hevur eitt visum, hjálpir AFS tær við at søkja. Vit skulu kanska brúka títt pass (tú fært nærri boð um tað) og eisini nøkur skjøl, sum tú og tíni foreldur skulu skriva undir. Tú fært eini boð frá okkum um, hvat ið er neyðugt fyri at fáa eitt visum. Tú fært passið aftur á flogvøllinum saman við tínum visum og flogferðaseðli.
Tín ferð
Tú fært sendandi eitt ferðabræv frá okkum við fráboðan um fráferð og komu til títt vertsland. Eisini verður viðførisfráboðan o.a. sent áðrenn fráferð.
Tú skalt á fyrireiðingarlegu
Øll skulu á fyrireiðingarlegu. Á leguni møtir tú øðrum, sum eins og tú skulu út í heim við AFS. Á leguni fært tú at hoyra um, hvussu tað er at vera ungur í tínum vertslandi o.a. Legan er kravd og verður hildin í apríl.
Nú byrjar ævintýrið!
Tá tú fer úr Danmark, vera AFS-sjálvboðin stødd á flogvøllinum. Tey syrgja fyri, at tú kemur væl avstað. Tá tú kemur til flogvøllin í tínum vertslandi, vera eisini AFS-sjálvboðin har og taka ímóti tær. Tey hjálpa tær víðari til títt endaliga mál.


text:
Er føst renta tað rætta fyri teg?
Eigur tú egnan bústað, og ert tú sum føroyingar flest, er bústaðarlánið helst størsta mánaðarliga útreiðslan hjá tær. Lánið hevur sostatt stóra ávirkan á tíni yvirskipaðu peningaligu viðurskifti og á gerandisdagin. Tí mæla vit tær til at endurskoða tíni lánsviðurskifti av og á - fyri tína egnu skuld.
Hevur tú eitt bústaðarlán við skiftandi rentu, eigur tú at umhugsa, hvussu tað ávirkar teg, um rentan - og harvið mánaðarliga lánsgjaldið - brádliga hækkar.
Føst ella skiftandi renta
Tú kanst velja millum bústaðarlán við skiftandi rentu, realkredittlán við skiftandi rentu ella realkredittlán við fastari rentu.
- Bústaðarlán: rentan er skiftandi og verður ásett eftir gongdini á fíggjarmarknaðinum. Tað merkir, at rentan - og harvið lánsgjaldið - brádliga kann hækka.
- Realkredittlán við skiftandi rentu: gevur eitt lágt mánaðarligt gjald, men krevur samstundis, at tú hevur fíggjarligt rásarúm, um rentan hækkar. Rentan verður fastsett í 1-5 ár í senn og kann tí bæði hækka og lækka í afturgjaldstíðini.
- Realkredittlán við fastari rentu: rentan er eitt sindur hægri enn á realkredittlánum við skiftandi rentu. Fasta rentan gevur tær tryggleika, og tú veitst, júst hvat mánaðarliga gjaldið verður restina av afturgjaldstíðini.
Soleiðis er realkredittrentan broytt seinastu árini
Tosa við okkum
Hevur tú eitt bústaðarlán við skiftandi rentu, kann tað vera ein fyrimunur fyri teg at leggja lánið um til eitt realkredittlán við fastari rentu, av tí at rentan í løtuni er so lág. Tú ert vælkomin at tosa við okkum, um tú vilt hava meira at vita um tínar møguleikar. Vit hava drúgvar royndir við at ráðgeva øðrum í somu støðu - og tað kostar einki at spyrja.


text:
Nú má Javnaðarflokkurin vakna!
29. januar 2018
Formaður Javnaðarfloksins, ið eisini er løgmaður, má traðka í karakter, nú fullveldisaktørar seta landsins virðir upp á spæl
Nú stendur greitt fyri teim flestu, at høvuðsætlanin hjá “elituni” í samgonguni er at skapa konfrontatión í ríkinum, nú tann sokallaða “stjórnarskipanin” skal sendast til fólkaatkvøðu.
Hetta er fyrsta stigið til at taka Føroyar úr ríkinum, og tað rópar til himmals, at Tjóðveldi nevnir sonevndu “stjórnarskipanina” fyri “evstu lóg”. Eftir teirra tykki skal hon standa oman fyri Grundlógina.
Vónandi vaknar Javnaðarflokkurin, tekur ábyrgd og steðgar leysu kanónunum, ið uttan heimild frá løgtinginum taka uttanríkispolitisk stig og skapa øsing á altjóða pallinum.
Í grundini verður eitt slag av privatum uttanríkispolitikki rikin, og tað er groft brot á ásetingar Løgtingsins, tí tað er uttanlandsnevndin, ið gevur heimildir á hesum øki.
Síðani samgongan tók við tann 14. september 2015, hava vit áhaldandi verið vitni til, at politikkarar hjá samgonguni royna at uppfinna trupulleikar í Ríkisfelagsskapinum. Higartil hevur hetta ikki eydnast serliga væl, tí danskir politikkarar hava langt síðani tikið støðu til, at stríðið um at loysa Føroyar úr ríkinum skal takast í Føroyum.
Tað eru føroyingar – og eingin annar – ið avgerða hetta mál, og hetta fráboðaði danska stjórnin ST í 2006. Sjálvsavgerðarrætturin er altso fráboðaður ST.
Útflutningsvirði í stórum vanda
At Føroyar gera sínar egnu handilsavtalur er til stórt gagn fyri vinnuna, og hevur hetta seinastu árini givið stórt meirvirði til pelagisku vinnuna, og ikki minst hevur alivinnan fingið nógv burturúr hesum avtalum. Eisini traditionella fiskivinnan hevur havt gagn av okkara handilsavtalum.
Avtalur skulu røkjast, og altjóða politikkur er ein partur av hesum. Tí er tað sera umráðandi, at vit ikki leggja okkum sjálvum forðingar úti í heimi, ið kunnu ávirka framtíðar samstarv. Vit hava við góðum snildum og semjusøkjandi framferðarhátti megnað at skapt góð handilssambond runt um í heiminum. Har ið onnur lond hava boykott, hava vit framgongd.
Í tráðanini eftir, at skapa øsing – ein samanbrest – í Ríkinum, verður hetta nú gloymt burtur.
Um sjóneykan nú verður vend ímóti okkum, fyri okkara framferðarhátt í altjóða politikki, kann hetta fáa álvarsamar avleiðingar fyri okkara útflutningsvinnu.
Lat okkum heldur standa saman um tey góðu viðurskiftini vit hava, bæði í sjálvum Ríkisfelagsskapinum og røkja tey góðu handilssambondini, vit hava uppbygt gjøgnum øldir.
Løgmaður má traðka í karakter
Løgmaður hevur evstu ábyrgd av, at landsins virði verða tryggjað og umsitin á besta hátt til gagns fyri land og fólk.
Hetta, sum nú gongur fyri seg, førir í besta føri, beint ímóti hesum, og tí er umráðandi, at hetta landsskaðiliga virksemið heldur uppat.
Løgmaður eigur alt fyri eitt at gera upp við seg sjálvan, um hetta, ið gongur fyri seg, setir landsins virðir upp á spæl, ella um hetta landsskaðiliga virksemið er í tráð við ætlaninar hjá samgonguni.
Er tað ikki tað, so eigur løgmaður at steðga hesum alt fyri eitt.
Bárður S. Nielsen
formaður í Sambandsflokkinum
RN
Aftur


text:
79 Uppskot til løgtingslóg um broyting í løgtingslóg um
A. Upprunauppskot
Ár 2009, 24. februar, løgdu tingmenninir Kári P. Højgaard og Kári á Rógvi, vegna Sjálvstýrisflokkin, fram soljóðandi
§ 1. Lóg nr. 80 frá 15. mai 2005 um altjóðarættarligu sáttmálar Føroya landsstýris at gera verður sett úr gildi.
§ 2. Henda lóg kemur í gildi á ólavsøku 2009.
Viðmerkingar
Heimildarlógin sonevnda, ið nevnir Føroyar “Kongeriget Danmark, for så vidt angår Færøerne”, varð av røttum nevnd eitt stig til viks og trý stig aftur. Teir garðar, ið heimastýrislógin hevði lagað um Føroya heimildir sum land og Føroya fólk sum tjóð, vóru rapaðir. Við heimildarlógini varð lagað upp fyri hvørt lið og garðarnir umvaldir.
Nú allir føroyingar fegnast um nýggja Uttanríkisráð okkara og nýggja embæti sum landsstýrismaður í uttanríkismálum, býðst høvi at fara undir nýggjar samráðingar um Føroya støðu. Vit mugu tryggja okkum, at vit ongar aðrar avmarkingar ganga undir enn tær, ið onnur ríki og lond krevja í hvørjum altjóða høpi sær.
Vegna aftustig lógarinnar er onki annað at gera enn at taka hana av. Síðani ber til at byggja á siðvenjuna eftir 1948 – og antin tamba hana enn meira ella taka upp samráðingar um møguliga nýggja skipan, ið veruliga flytur mørk.


text:
Nú kanst tú søkja um
Stuðul til gransking, menning og nýskapan
Í ár eru økini Matur og Mentan raðfest, soleiðis at verkætlanir innan hesi øki hava serligan fyrimun.
Stuðul verður latin: - føroyskum granskarum og granskaralesandi - gransking, menning og nýskapan á ella í tilknýti til føroyskar granskingarstovnar og vinnufyritøkur - gransking, mennin og nýskapan, ið hava týdning í føroyskum høpi.
Stuðul verður latin til ymisk sløg av verkætlanum: - smærri verkætlanir við stytri tíðarætlan - post grad. ella post doc. verkætlanir, ið ganga um fleiri ár - ph.d.-verkætlanir.
Tað er ein fyrimunur at: - verkætlanin fevnir um samstarv millum fleiri granskarar - verkætlanin fevnir um samstarv millum granskarar, granskingarumhvørvi og vinnuna - umsøkjari fær stuðul aðrastaðni eisini.
Umsóknir skula skrivast á serligt oyðublað, ið fæst á skrivstovu ráðsins og kann heintast á heimasíðuni. Skrivlig vegleiðing fæst á somu støðum.
Umsóknarfreist er: 1. september 2003, kl. 12.00
Stuðul kann søkjast, sjálvt um verkætlanin ikki er innan raðfestu økini.
Umleið 3,5 mio. kr. eru tøkar til nýggjar verkætlanir.
Sí lýsing


text:
Morgunin er fagur, sólin skínur og tað er næstan stilli! Vit halda ondini og vóna, at hetta fer at halda sær og vit øll fáa ein praktfullan dag, nú Tórshavn Marathon nummar 15, skal rennast.
Tey, sum ikki hava heintað startnummarið, hava enn møguleika til tað. Í Snarskivuni niðri á Vaglinum frá kl. 11.15-12.00 og tá ber eisini til at keypa start nummar til Fólkaheilsurenningina, sum er umleið 5 km. Øll byrja at renna kl. 13.00
Vit ynskja øllum ein góðan rennidag og vóna, at fólk streyma út á gøturnar at stuðla 🙂